title: Mel Brooks

text: "Mieletön maailmanhistoria" (1981) oli Brooksin episodimainen katsaus maailmanhistoriaan. Brooks kirjoitti komedian vaihteeksi yksin, ja hän esitti siinä viittä suurta osaa. Kriitikot arvostelivat elokuvaa sekavaksi ja väsyneeksi, ja lippuluukuilla se menestyi vain keskinkertaisesti.


title: Mel Brooks

text: Brooks näytteli vaimonsa kanssa pääosia vuonna 1983 julkaistussa Brooksin tuottamassa ja Alan Johnsonin ohjaamassa "Ollako vai eikö olla – siinä leffa!", joka oli Ernst Lubitschin 1940-luvulla ohjaaman klassikkokomedian "Ollako vai eikö olla" uusintaversio.


title: Mel Brooks

text: Brooksin seuraava ohjaus "Avaruusboltsit" (1987) oli science fiction -parodia. Jotkut kriitikot arvostelivat elokuvan matalamielistä huumoria, ja sen menestys lippuluukulla jäi jälleen keskinkertaiseksi. Elokuvan VHS- ja DVD-versiot myivät kuitenkin hyvin.


title: Mel Brooks

text: Vuonna 1989 Brooks kehitti sitcomin "The Nutt House" ja käsikirjoitti sitä. Katsojat hylkäsivät sarjan ja se lakkautettiin vain muutaman jakson jälkeen. Lisäksi Brooksin tuotantoyhtiö Brooksfilms oli rahapulassa. "Time"-lehti huomautti, että Brooks ei ollut tehnyt yhtään hittiä vuoden 1974 jälkeen ja epäili että Brooks oli jo väsähtänyt ja menettänyt suosionsa.


title: Mel Brooks

text: Vuonna 1980 Brooks perusti tuotantoyhtiö Brooksfilmsin pystyäkseen osallistumaan myös vakavimpien elokuvien tuotantoon – Mel Brooksin nimi kun yhdistettiin heti komedioihin. Brooksin tuotantoyhtiö olikin mukana muun muassa draamaelokuvan "Elefanttimies" (1980) ja kauhuelokuvan "Kärpänen" (1986) tuotannoissa.


title: Mel Brooks

text: Koominen draama "Löyhkäävä elämä" (1991) on Brooksin vakavin elokuva, katsaus yhteiskunnalliseen epäoikeudenmukaisuuteen, kodittomuuteen ja köyhyyteen. Jotkut kriitikot pitivät elokuvasta, mutta katsojia se onnistui keräämään vain Euroopassa. Brooks kutsui elokuvaa jälkeenpäin kuitenkin parhaakseen pitkiin aikoihin.


title: Mel Brooks

text: "Robin Hood – sankarit sukkahousuissa" (1993) näki Brooksin palaavan taas parodian pariin. Niin ikään parodinen "Dracula – verevä vainaja" (1995) on Brooksin viimeinen elokuvaohjaus. Brooksin viimeiset elokuvat saivat kriitikoilta, kuten Brooksista aiemmin suuresti pitäneeltä Roger Ebertiltä, melko penseän vastaanoton, eikä kumpikaan komedia enää onnistunut houkuttelemaan yleisöä.


title: Mel Brooks

text: Brooks halusi yhä jatkaa ohjaamista. Hän valmisteli komediakäsikirjoitusta nimeltä "S.N.A.F.U." mutta ei onnistunut saamaan elokuvastudioita kiinnostumaan siitä tai muistakaan projekteistaan.


title: Mel Brooks

text: Moni elokuvakriitikko on Brooksin ohjaajanuran päätyttyä arvostanut Brooksin esikoiselokuvan "Kevät koittaa Hitlerille" hänen parhaaksi komediakseen. Elokuvasta tehtiin Broadway-musikaaliversio vuonna 2001, ja Brooks kirjoitti siihen uusia lauluja alkuperäisessä elokuvassa kuultujen lisäksi. Musikaalista tuli suuri arvostelu- ja yleisömenestys, ja se sai useita palkintoja. Brooks osallistui aktiivisesti musikaalin tuotantoihin Yhdysvalloissa ja ulkomailla. Musikaalista sovitettu elokuva julkaistiin joulukuussa 2005 samaan aikaan, kun Brooks teki surutyötä vaimonsa kuoleman johdosta. Toisin kuin teatteriversio, elokuva sai suurimmaksi osaksi huonot arvostelut.


title: Mel Brooks

text: Yhdysvaltain elokuvainstituutin vuodelta 2000 on kolme Brooksin elokuvaa sijoilla 6, 11 ja 13.


title: Mel Brooks

text: Brooks esiintyi 1990-luvulla muutamassa elokuva- ja televisioroolissa. "Simpsoneissa" hän vieraili 1995, ja hän teki ääniroolin "Egyptin prinssi" -animaatioelokuvassa 1998. Vuosina 1996–1999 hänellä oli vieraileva rooli "Hulluna sinuun" -sitcomissa Phil-setänä, mikä toi hänelle kolme Emmy-palkintoa. Brooks ja Carl Reiner julkaisivat vuonna 1997 uuden version vanhasta ”2000-vuotias mies” -sketsistään ja voittivat siitä parhaan puhutun komedialevyn Grammyn 1998. Levyä seurasi sarja televisioesiintymisiä ja kirja.


title: Mel Brooks

text: Brooksin 2000-luvun elokuvaesiintymisiin kuuluu muun muassa äänirooli vuonna 2005 valmistuneessa animaatiossa "Robots". Vuonna 2008 Brooks osallistui jatko-osaan vuonna 1987 valmistuneelle elokuvalle "Avaruusboltsit", ja 2014 elokuvaan "Herra Peabody & Sherman".


title: Mel Brooks

text: Vuonna 2015 Brooks esiintyi HBO-kanavalla yhden miehen televisioshow’ssaan "Mel Brooks Live at the Geffen", josta hän sai kaksi Emmy-ehdokkuutta.


title: Mel Brooks

text: Brooks on ollut naimisissa kahdesti. Ensimmäinen avioliitto Florence Baumin kanssa kesti vuodet 1953–1961 ja päättyi eroon. Liitosta syntyi kolme lasta.


title: Mel Brooks

text: Brooks tapasi toisen vaimonsa, näyttelijä Anne Bancroftin vuonna 1961 televisio-ohjelman kuvauksissa. He menivät naimisiin 1964 ja olivat naimisissa Bancroftin kuolemaan 2005 asti. Heidän poikansa Max Brooks on kirjailija.


title: Mel Brooks

text: Elokuvatulojaan Brooks on sijoittanut etupäässä kiinteistöihin.


title: Mel Brooks

text: Brooks oli jo nuoresta iästä alkaen ollut hyvin kiinnostunut omasta terveydestään. Hän luki paljon lääketieteellistä kirjallisuutta ja hoito-oppaita ja oppi diagnosoimaan sairauksia niin hyvin, että hänen ystävänsä kysyivät häneltä usein neuvoja omiin vaivoihinsa. Työskennellessään Caesarin käsikirjoittajana Brooks alkoi kärsiä ahdistuskohtauksista, masennuskohtauksista ja unettomuudesta. Hän kävi sen vuoksi terapiassa monena päivänä viikossa vuosina 1951–1957.


title: Mel Brooks

text: Brooksin juutalainen identiteetti on ollut hänelle itselleen tärkeää koomikkona:


title: Mel Brooks

text: Brooks on voittanut urallaan Oscarin, Emmyn, Grammyn ja Tonyn. Oscarin hän sai vuonna 1969 parhaasta alkuperäisestä käsikirjoituksesta elokuvaan "Kevät koittaa Hitlerille" (1968). Kolme Grammyaan hän on voittanut "The Producers" -näytelmän musiikista ja komedia-albumista "The 2000 Year Old Man in The Year 2000". Tony-palkintonsa hän on voittanut "The Producers" -teatterimusikaalista vuodelta 2001. Emmynsä Brooks voitti varieteekäsikirjoituksestaan 1967 sekä kolme kertaa roolistaan NBC:n sitcomissa "Hulluna sinuun". Brooksille myönnettiin Yhdysvaltain elokuvainstituutin elämäntyöpalkinto 2013.


title: Terrorisminvastainen sota

text: Terrorisminvastainen sota (, "War on Terror", tai ulkopoliittisissa piireissä "the Global War on Terrorism" tai "GWOT1") on kampanja joka alkoi 2001. Käsite syntyi George Bushin julistaessa terrorisminvastaisen sodan alkaneen syyskuun 11. päivän terrori-iskujen 2001 jälkeen. Kyseessä ei ole virallinen sota- tai poikkeustila, vaan operaatioon osallistuvat maat ovat lainsäännöllisesti ja hallinnollisesti normaalitilassa.


title: Terrorisminvastainen sota

text:
Yhdysvaltain liittolainen Iso-Britannia oli vahva terrorismin vastaisen sodan kannattaja Tony Blairin pääministerikaudella. Häntä kesällä 2007 seurannut Gordon Brown puolestaan karsi koko termin käytön hallituksensa sanavarastosta. 31. maaliskuuta 2009 Yhdysvaltain uusi ulkoministeri Hillary Clinton ilmoitti maan luopuvan ”terrorisminvastaisen sodan” termin käytöstä Obaman uuden hallinnon myötä. Hänen mukaansa termin käyttöä ei ole kielletty, mutta sitä ei vain käytetä.
Sota terrorismia vastaan julistettiin nimelisesti päättyneeksi 27. toukokuuta 2010 Obaman uuden kansallisen turvallisuuden strategian myötä. Sen mukaan Yhdysvallat katsoi vihollisikseen vain al-Qaidan ja muut tahot, jotka tukivat Yhdysvaltoihin kohdistuvaa terrorismia.
Itse kampanja on kuitenkin jatkunut.


title: Terrorisminvastainen sota

text: Termiä ”terrorisminvastainen sota” on käytetty useissa yhteyksissä kautta historian. Nykyinen terrorisminvastainen sota alkoi vastineeksi WTC-iskuille heti 11. syyskuuta 2001 jälkeen.


title: Terrorisminvastainen sota

text: Elokuussa 2006 paljastettiin ja estettiin terrori-iskuyritys Lontoosta Yhdysvaltoihin matkaavissa lentokoneissa. Bush julisti tämän jälkeen Yhdysvaltain olevan ”sodassa islamilaisia fasisteja vastaan.”


title: Terrorisminvastainen sota

text:
Kriitikoiden mukaan mitään maailmanlaajuista länsimaiden vastaista kampanjaa ei ole. Sotaretoriikan uskotaan heikentävän eri uskontokuntien välejä ja keskinäistä luottamusta. Bushin vastaehdokas vuoden 2004 vaalissa, John Kerryn mukaan terrorismin vastaisten toimien pitäisi muistuttaa normaalia lainvalvontaa, minkä kannan hän jakoi Brownin kanssa.
Britannian ulkoministeri David Miliband arvosteli käsitettä edelleen tammikuussa 2009, hänen mukaansa se antaa ymmärtää, että olisi yhtenäinen vihollinen, vaikka todellisuudessa terroristiryhmien motiivit ovat hyvin erilaisia. ”Mitä enemmän kasaamme ryhmiä yhteen nippuun ja määrittelemme taistelun yksinkertaiseksi hyvän ja pahan kamppailuksi, sitä enemmän hyötyvät ne, jotka yrittävät yhdistää nämä erimieliset ryhmät.”


title: Terrorisminvastainen sota

text: Eräät Bushin hallinnon viranomaiset ja konservatiivit ovat käyttäneet myös termiä "pitkä sota", jonka uskottiin viittaavan terrorismin vastaisen sodan jatkumiseen jopa kylmän sodan verran, viitisenkymmentä vuotta. Termin popularisoi 2004 USCENTCOMin komentaja, kenraali John Abizaid. Myös Bush käytti sitä vuoden 2006 kansakunnan tila -puheessaan. Sotaväsymyksen kasvaessa tästä termistä kuitenkin luovuttiin ja se korvattiin terrorismin vastaisella sodalla.


title: Terrorisminvastainen sota

text: Yhdysvallat on perustanut terrorismin vastaisen strategiansa askeleille, joita ovat esimerkiksi


title: Terrorisminvastainen sota

text: Noin kuukausi iskujen jälkeen Yhdysvallat hyökkäsi Taliban-liikkeen hallitsemaan Afganistaniin, jossa iskujen päätekijän Osama bin Ladenin uskottiin olevan. Myöhemmin pääasialliseksi vastustajaksi useissa yhteyksissä nimitettiin al-Qaida. Varsinaiset sodan syyt olivat monimutkaisemmat. Terrorisminvastainen sota oli nimi, jota käytettiin operaatiosta, jonka tavoitteeksi ilmoitettiin Osama bin Ladenin ja muiden terroristien tuhoaminen.


title: Terrorisminvastainen sota

text: Terrorisminvastainen sota ei ole rajoittunut pelkästään Afganistaniin hyökkäämiseen vaan siihen liittyviä toimia on toteutettu ympäri maailmaa. Muun muassa lentoliikenteen turvatarkastusten ja -määräysten tiukentaminen on ollut osa terrorismin vastaista sotaa. Yhdysvaltain hallitus on terrorismin vastaiseen sotaan vedoten laajentanut viranomaisten toimintavaltuuksia ja kaventanut kansalaisten yksityisyyttä Patriot Act -lailla. Myös EU-maat, mukaan lukien Suomi, ovat kiristäneet terrorisminvastaista lainsäädäntöään kampanjaan liittyen.


title: Terrorisminvastainen sota

text: Yhdysvaltain hallinto on katsonut myös Irakin sodan olevan osa terrorismin vastaista sotaa. Ennen sotaa pyrittiin Yhdysvaltain puolelta luomaan kuvaa siitä, että Irakin johtajilla olisi yhteyksiä islamilaisiin terroristeihin.


title: Terrorisminvastainen sota

text: Sotilaspuolella erikoisjoukkojen kokoa ja suunniteltu kasvatettavaksi; psykologisten operaatioiden jopa kolmanneksella. Kalustosta etenkin miehittämättömien lennokkien määrä on suunniteltu jopa kaksinkertaistettavaksi. Yhdysvallat on myös suunnitellut sukellusveneistä laukaistavien Trident-ohjusten muuttamista tavanomaisiin taistelukärkiin perustuviksi. Tämä antaisi mahdollisuuden nopeaan globaaliin täsmäiskuun minne tahansa maapallolla yhden tunnin kuluessa.


title: Terrorisminvastainen sota

text: Bushin hallinnon muotoileman näkemyksen mukaan Yhdysvallat ei ole velvollinen soveltamaan vangittujen terroristien kohtelussa Geneven sopimusta. Toisaalta myöskään Yhdysvaltain kansallisen lainsäädännön ei ole katsottu koskevan terrorisminvastaisessa sodassa vangittuja ulkomaalaisia terroristeja tai sellaisiksi epäiltyjä. Yhdysvallat onkin perustanut erillisiä vankileirejä, joissa terroristiksi epäiltyjä voidaan kuulustella ja pitää vangittuna ilman oikeudenkäyntiä. Kuuluisin näistä on Guantanamo Bayn vankileiri, joka sijaitsee Kuuban rannikolla. Tämän lisäksi terrorismista epäiltyjä on kuulusteltu ja pidetty vangittuna ainakin Bagramin tukikohdassa Afganistanissa ja Diego Garcian saarella sijaitsevassa Yhdysvaltain sotilastukikohdassa.


title: Terrorisminvastainen sota

text: Terrorismin vastaista sotaa käydään muun muassa seuraavilla alueilla:


title: Terrorisminvastainen sota

text: Myös Venäjä nimittää nykyisin tšetšeenitaistelijoita ja -siviileitä vastaan kohdistamaansa voimankäyttöä terrorismin vastaiseksi sodaksi ja kytkee sen retoriikassaan osaksi Yhdysvaltain liittolaistensa kanssa käymää taistelua. Venäjän terrorisminvastainen sota johtuu Neuvostoliiton hajottua Venäjän federaation alaisuuteen jääneiden muslimikansojen itsenäisyyspyrkimyksistä ja Venäjän jyrkästä vastustuksesta niitä kohtaan. Itsenäisyyttä ajavat muslimit ovat tehneet terrori-iskuja eri puolilla Venäjää, mikä on antanut Venäjälle mahdollisuuden kutsua itsenäisyysliikkeitä terroristijärjestöiksi. Yhdysvallat ja Venäjä ovat ainakin puheiden tasolla sanoneet tekevänsä yhteistyötä terrorismia vastaan.


title: Terrorisminvastainen sota

text: Myös Kiina on ottanut terrorismin vastaisen retoriikan omakseen, mikä näkyy esimerkiksi siinä, että valtion kontrolloima media antaa myönteisen kuvan kaikista Venäjän toimista ”terroristeja” vastaan. Kiinan omat sisäiset terroristit ovat ennen kaikkea uiguurikapinallisia. Terrorismin vastaisen sodan myötä sanan ”terrorismi” käyttö onkin laajentunut kattamaan entistä laajemman osan ei-valtiollisesta sotilaallisesta toiminnasta. Kiinan kansantasavalta esitti aluksi, että al-Qaida olisi kouluttanut 300 uiguuriaktivistia Afganistanissa. Myöhemmin arviot vähenivät 100 uiguuriaktivistiin. Tuloksena Kiina kuitenkin esitti luovutuspyynnön Guantanamo Bayn vankileirillä oleviin kiinni otetuista uiguureista, jotka oman ilmoituksensa mukaan olivat Afganistanissa hakemassa töitä. Koska Kiinaa ei Yhdysvallat pitänyt neljän ja puolen vuoden tuomitsemattoman vankeuden jälkeen turvallisena maana uiguureille, yritti Yhdysvallat saada heille poliittisen turvapaikan Euroopan unionista. Kun tämä ei onnistunut, he päätyivät Albaniaan.


title: Terrorisminvastainen sota

text: Geneveläisen lakimiesjärjestön International Commission of Jurists mukaan terrorismin vastaiset toimenpiteet ovat vakavasti heikentäneet kansainvälisten sopimusten määrittelemien ihmisoikeuksien kunnioitusta. Monet valtiot ovat ottaneet käyttöön vangitsemiset ilman oikeudenkäyntiä, kidutuksen ja tahdonvastaiset katoamiset. Sellaisten maiden kuin Yhdysvaltain ja Britannian lisäksi monet vähemmän demokraattiset maat ovat perustelleet toimiaan Yhdysvaltain esimerkillä.


title: Kiinan sisällissota

text: Kiinan sisällissota on yhteisnimitys vuosina 1927−1936 ja 1946−1950 Kiinassa käydylle kahdelle sodalle Mao Zedongin johtaman kommunistisen puolueen ja Tšiang Kai-šekin johtaman nationalistipuolue Kuomintangin välillä. Puolueet sotivat armeijoidensa avulla Kiinan hallinnasta. Yhtenä syynä sotaan oli valtatyhjiö, joka oli vallinnut Kiinassa diktaattori Yuan Shikain kuoleman jälkeen vuodesta 1916 lähtien.


title: Kiinan sisällissota

text: Sisällissota taukosi vuosina 1937−1945 käydyn Kiinan ja Japanin välisen sodan ajaksi, koska kommunistit ja Kuomintang perustivat Toinen yhteisrintama -nimisen liiton torjuakseen Japanin hyökkäyksen. Japanin antautumisen jälkeen puolueet jatkoivat sisällissotaa vuonna 1946.


title: Kiinan sisällissota

text: Pääosin sisällissota päättyi, kun Mao Zedongin johtamat kommunistit voittivat sodan ja aktiiviset taistelut loppuivat vuonna 1950. Virallisesti rauhaa ei ole koskaan solmittu. Sisällissodassa kuoli noin 12 miljoonaa ihmistä.


title: Kiinan sisällissota

text: Kommunistit perustivat vuonna 1949 Kiinan tasavallan tilalle Kiinan kansantasavallan. Kuomintangin kannattajat vetäytyivät Taiwanin saarelle, jonne he perustivat Kiinan tasavallan eli Taiwanin valtion. Sodan päättyminen kommunistien voittoon johtui luultavasti siitä, että he tekivät huomattavasti vähemmän taktisia virheitä kuin Kiinan tasavallan armeija.


title: Hristo Stoitškov

text: Hristo Stoitškov Stoitškov (, s. 8. helmikuuta 1966 Plovdiv, Bulgaria) on bulgarialainen entinen jalkapalloilija ja nykyinen valmentaja.


title: Hristo Stoitškov

text: Häntä pidetään yhtenä 1990-luvun parhaista pelaajista. Vasenjalkaisessa Stoitškovissa yhdistyi niin lahjakkuus, temperamentti kuin päättäväisyyskin.


title: Hristo Stoitškov

text: Suuren yleisön tietoisuuteen Stoitškov nousi viimeistään vuoden 1994 MM-kilpailuissa, joissa Bulgaria eteni sensaatiomaisesti välieriin asti. Stoitškov itse jakoi turnauksen maalikuninkuuden Oleg Salenkon kanssa kuudella maalillaan. Samana vuonna hänet valittiin Euroopan parhaaksi jalkapalloilijaksi.


title: Hristo Stoitškov

text: Uransa Stoitškov aloitti TsSKA Sofian riveissä. Vuonna 1990 hän teki TsSKA:ssa 39 maalia ja voitti Euroopan sarjojen parhaalle maalintekijälle jaettavan Kultaisen kengän. Tämän kauden jälkeen Stoitškov siirtyi Barcelonaan, jossa hän voitti neljä Espanjan-mestaruutta ja yhden Euroopan cupin ennen siirtymistään Parmaan vuonna 1995. Hän pelasi siellä kuitenkin vain yhden kauden, kunnes hän palasi jälleen Barcelonaan. Hän voitti siellä vielä viidennen Espanjan-mestaruutensa sekä Cup-voittajien cupin.


title: Hristo Stoitškov

text: Vuonna 1998 Stoitškov alkoi jäähdytellä ja palasi kasvattajaseuraansa TsSKA:han. Tämän jälkeen hän pelasi lisäksi Saudi-Arabiassa al-Nassrissa, Japanissa Kashiwa Reysolissa sekä Yhdysvalloissa Chicago Firessa ja D.C. Unitedissa.


title: Hristo Stoitškov

text: Pelaajauransa jälkeen Stoitškov on siirtynyt valmennustehtäviin ja vuoden 2004 EM-kilpailujen jälkeen hän aloitti Bulgarian maajoukkueen peräsimessä. Pelaajana hän edusti maajoukkuetta 83 kertaa ja teki 37 maalia.


title: Hristo Stoitškov

text: 10. huhtikuuta 2007 Stoitškov siirtyi espanjalaisen Celta Vigon valmentajaksi. Pesti Celta Vigossa päättyi kuitenkin lyhyeen ja Stoitškov sai potkut jo lokakuussa.


title: Hristo Stoitškov

text: Kesäkuussa 2009 hän siirtyi eteläafrikkalaisen Mamelodi Sundownsin päävalmentajaksi. Hän johdatti seuran Etelä-Afrikan liigassa toiseksi ja hävisi mestaruuden vain pisteellä Supersport Unitedille. Maaliskuussa 2010 ilmoitettiin, ettei Stoitškov jatka seurassa.


title: Hristo Stoitškov

text: Tammikuussa 2012 Stoitškov palasi valmennustehtäviin kotimaahansa PFK Liteks Lovetšin uutena päävalmentajana. Hänen johdollaan Liteks sijoittui Bulgarian liigassa kahdesti perättäin viidenneksi. Kesäkuussa 2013 Stoitškov siirtyi talousvaikeuksien kanssa painivan TsSKA Sofian päävalmentajaksi. Muutama päivä myöhemmin hänet nimitettiin myös seuran puheenjohtajaksi. Hän kuitenkin erosi epäluottamustilan vuoksi tehtävistään jo heinäkuun alussa.


title: Massachusetts Institute of Technology

text: Massachusetts Institute of Technology eli MIT () on teknillinen korkeakoulu Cambridgen kaupungissa Massachusettsissa Yhdysvalloissa. MIT tunnetaan ennen kaikkea luonnontieteiden ja tekniikan opetuksesta sekä tutkimuksesta, mutta yliopistossa opetetaan myös johtamista, taloustieteitä, kieliä, poliittista historiaa ja filosofiaa. Sen on perustanut William Barton Rogers vuonna 1861.


title: Massachusetts Institute of Technology

text: MIT:ssa opiskelee enemmän jatko-opiskelijoita kuin perusopiskelijoita. Vuonna 2006 naisia oli 43 prosenttia kaikista perusopiskelijoista ja 29 prosenttia jatko-opiskelijoista. Samana vuonna MIT:n opiskelijoita oli kaikista Yhdysvaltojen osavaltioista ja 110:stä muusta maasta. Ulkomaalaisia opiskelijoita on enemmän jatko-opiskelijoina kuin perusopiskelijoina. Vuonna 2006 sisäänpääsyprosentti oli 12,7 prosenttia. Sisäänpäässeistä 66,7 prosenttia päätti ottaa paikan vastaan.


title: Massachusetts Institute of Technology

text: MIT:lla on läheiset suhteet kaikkiin Bostonin alueella sijaitseviin yliopistoihin, mutta varsinkin Harvardin yliopistoon. MIT:llä ja Harvardilla on monia yhteisiä tutkimuslaitoksia, ja kummankin yliopiston oppilailla on oikeus opiskella toisessa yliopistossa ilman lukukausimaksuja. Harvardin ja MIT:n kaltainen yhteistyö on Yhdysvalloissa erittäin harvinainen.


title: Massachusetts Institute of Technology

text: MIT on arvioitu maailman toiseksi parhaaksi yliopistoksi vuosina 2004–2005. Vuonna 2007 MIT oli Yhdysvaltojen neljänneksi paras yliopisto. MIT:n teknillinen tiedekunta on arvioitu monissa tutkimuksissa maailman ja Yhdysvaltojen parhaimmiston joukkoon. Maailman viidensadan huippuyliopiston Shanghai-yliopistovertailussa MIT ylsi vuonna 2016 viidenneksi ja oli samalla maansa neljänneksi parhaimmaksi luokiteltu yliopisto.


title: Massachusetts Institute of Technology

text: Yliopistosta ovat valmistuneet muun muassa Kofi Annan ja Buzz Aldrin. Suurin osa NASA:n astronauteista on valmistunut MIT:sta. MIT:sta valmistuneet ovat myös perustaneet tunnettuja yrityksiä, kuten Intel, McDonnell Douglas ja Texas Instruments. MIT:ssa on opiskellut tai opettanut 63 Nobel-palkinnon saanutta.


title: Nearkhos

text: Nearkhos (noin 360–300 eaa.) oli kreikkalainen merimies ja historioitsija. Hän oli Aleksanteri Suuren lapsuudenystävä ja seurasi tämän mukana Persiaan ja Intiaan. Hän kirjoitti Intiasta ja Intian valtamerellä tekemästään matkasta kertovan kirjan "Indike". Tämä kirja ei ole säilynyt, mutta Arrianos käytti sitä kirjoittaessaan omaa Intiasta kertovaa kirjaansa.


title: Kurpitsa

text: Kurpitsa ("Cucurbita pepo") on kurpitsoihin ("Cucurbita") kuuluva köynnöskasvi, joka on kotoisin Keski-Amerikasta. Kasvin hedelmää käytetään ruoka-aineena ympäri maailman. Siemenistä voidaan puristaa ruokaöljyä, tai ne syödään sellaisenaan. Nykyään kurpitsaa viljellään maailmanlaajuisesti. Kurpitsan päätuottajamaat ovat Venäjä, Turkki, Balkanin maat, Kiina ja Meksiko.


title: Kurpitsa

text: Kurpitsakasvi voi olla 10 metriä pitkä. Se on yksivuotinen kurkun ja melonin sukulaiskasvi. Kurpitsan hedelmä on 30–80 senttimetriä pitkä, yleensä pallomainen, mutta esimerkiksi monilla kesäkurpitsalajikkeilla se pitkänomainen. Hedelmä voi olla lajikkeesta riippuen monen värinen. Maailman suurimman kurpitsan massa on 911 kg.


title: Kurpitsa

text: Kurpitsalajikkeet voidaan jakaa seuraaviin ryhmiin:


title: Juolukka

text: Juolukka ("Vaccinium uliginosum") on puolukoiden sukuun ("Vaccinium") kuuluva kanervakasvi ("Ericaceae"). Sen marjoja voidaan käyttää ravinnoksi.


title: Juolukka

text: Juolukka on varpu, joka voi kasvaa jopa metrin korkeaksi mutta tavallisemmin 30–50 cm korkeaksi. Yleensä kasvusto on helposti huomattavissa muita kasveja korkeampana ja hankalakulkuisena ryppäänä. Juolukan kromosomiluku on 2n=48.


title: Juolukka

text: Juolukka ei nimestään huolimatta ole sekoitettavissa puolukkaan mutta mustikkaan kyllä. Satunnainen marjastaja ei välttämättä huomaa eroa mustikan ja juolukan välillä, ellei maista. Mustikasta juolukan erottaa vaaleampien versojen ja ”rikkinäisemmän” pään perusteella, ja kun mustikka on ympäriinsä tasainen, on juolukassa taas havaittavissa ristin muotoinen pääty. Juolukan varsi on vaalean puun värinen ja puisempi mustikkaan verrattuna. Marjan mehu on väritöntä, kun se mustikalla taas on sinipunaista. Kukinto on valkoinen tai lievästi punertava, ruukkumainen.


title: Juolukka

text: Juolukka on yleinen kasvi koko pohjoisella pallonpuoliskolla tundralla ja lauhkean vyöhykkeen pohjoisosassa, niin Euraasiassa kuin Pohjois-Amerikassa. Paikoin sen levinneisyysalue ulottuu etelämmäskin varsinkin rannikoilla ja vuoristoissa. Juolukka kasvaa hyvin yleisenä koko Suomessa.


title: Juolukka

text: Juolukka ei ole myrkyllinen. Helpoiten juolukoita löytyy kosteilta metsäisiltä soilta eli rämeiltä. Kalliometsien pienissä suopainanteissa kasvaa usein suuria juolukkayhdyskuntia. Kankaalla kasvaa usein runsaasti juolukkaa, mutta se marjoo kunnolla vain sateisina kesinä.


title: Juolukka

text: Maultaan juolukka on mieto eikä ole mustikan veroinen siinä suhteessa. Satoisana lajina sitä kannattaa kuitenkin kerätä ja valmistaa tuoremehua survomalla marjat ja lisäämällä vettä ja sokeria. Tuore juoma ei säily kauan. Mehumaijalla saa erinomaista mehua lisäämällä juolukan sekaan esimerkiksi mustikkaa, puolukkaa tai muita marjoja. Kaiken kaikkiaan juolukka on Suomen metsämarjoista ehkä vähiten taloudellisesti käytetty. Juolukan marja sisältää runsaasti C-vitamiinia, jopa moninkertaisesti mustikkaan verrattuna.


title: Aktion T4

text: Aktion T4 oli osa natsien eugeniikka- eli rotuhygieniaohjelmaa. Sen avulla hankkiuduttiin eroon Saksan ei-toivotuista jäsenistä, kuten vammaisista ja henkisesti sairaista. Operaatiossa murhattiin järjestelmällisesti noin 70 000 eri tavoin vammautunutta ihmistä. Sen päämajana oli Berliinin Tiergartenstraße 4, mistä tulee jälkipolvien ohjelmalle antama nimi. Aikalaisasiakirjoissa nimeä Aktion T4 ei esiinny, sen sijaan operaatiota nimitettiin eutanasiaohjelmaksi: joko ”Eu-Aktion”, ”E-Aktion” tai lyhyesti ”Aktion”.


title: Aktion T4

text: Ohjelman johtohahmoja olivat Philipp Bouhler, Karl Brandt, Werner Heyde ja Paul Nitsche. Aktion T4:n tarkoituksena oli ylläpitää saksalaisväestön geneettistä puhtautta tuhoamalla systemaattisesti ne, joita pidettiin fyysisesti epämuodostuneina, vammaisina tai mielisairaina. Natsit kuvasivat yhteiskunnalle hyödyttömien kansalaisten surmaamista ”armomurhiksi”. Ohjelman tavoitteena oli hävittää ”elinkelvoton elämä” ("Lebensunwertiges Leben").


title: Aktion T4

text: Aktion T4 koski aluksi vain vammaisia lapsia, jotka vietiin perheistään erityisiin sairaaloihin, mutta se ulotettiin myöhemmin koskemaan myös aikuisia. Hitler oli jo aikaisemmin säätänyt uuden lain ("Gesetz zur Verhütung erbkranken Nachwuchses", "Laki perinnöllisesti sairaiden jälkeläisten ehkäisystä"), joka alisti muun muassa henkisesti jälkeenjääneet, psyykkisesti sairaat (mukaan lukien skitsofreniasta ja masennuksesta kärsivät), epileptikot, sokeat, kuurot ja fyysisesti vammaiset pakkosterilisoitaviksi. Laki ei ollut suinkaan ainutlaatuinen, sillä samanlaista lainsäädäntöä oli tuolloin muun muassa Yhdysvalloissa ja Pohjoismaissa, myös Suomessa.


title: Aktion T4

text: Ensimmäiset tuhoamiskokeilut pantiin toimeen Kocborowossa, valloitetussa Puolassa 22. syyskuuta 1939. Saksassa ohjelmaa alettiin toteuttaa Grafeneckissa (alkaen 20. tammikuuta 1940), Hartheimissa (6. toukokuuta 1940), Hadamarissa (tammikuussa 1941), Bernburgissa (21. marraskuuta 1940), Brandenburg an der Havelissa (8. helmikuuta 1940) ja Sonnensteinissa (kesäkuussa 1940). Tappamiseen käytettiin ampumista, kaasua, tukehduttamista, ruiskeita, myrkyttämistä, nälkään näännyttämistä ja lääkeaineiden yliannostuksia. Ensimmäiset kaasutusautokokeilut tehtiin loppuvuodesta 1939 Poznańissa Owińskan psykiatrisen sairaalan potilailla sekä maaliskuussa 1940 Kochanówkan sairaalassa Łódźin lähellä. Natsit kokeilivat myös häkäkaasun johtamista suljettuihin huoneisiin. Surmaamista olivat usein seuraamassa psykiatrit Carl Hans Heinze Sennhenn ja Werner Villinger, jotka tekivät uhreilla erilaisia kokeita ennen heidän määräämistään murhattaviksi. Hartheimiin rakennettiin kaasukammioita uhrien tappamiseen häkäkaasulla jo ennen kuin niitä alettiin käyttää laajamittaisesti holokaustin tuhoamisleireillä.


title: Aktion T4

text: 18. elokuuta 1941 Hitler määräsi Aktion T4:n väliaikaisesti keskeytettäväksi kirkon ja uhrien omaisten vastalauseiden vuoksi. Puheissaan eutanasiaohjelmaa vastusti muun muassa piispa Clemens von Galen. Tähän mennessä oli surmattu jo 70 000 henkilöä. Julkinen vastustus kykeni kuitenkin vain hidastamaan operaatiota, ja murhat jatkuivat vain entistä salaisempina. Huomattava osa ohjelman henkilökunnasta käytti hankkimaansa kokemusta myöhemmin tuhoamisleireillä, ja useimmat sen johtohahmoista (esimerkiksi Josef Mengele) osallistuivat aktiivisesti kaasukammiotekniikan kehittämiseen operaatio Reinhardin suurien tuhoamisleirien tarpeisiin.


title: Aktion T4

text: Vuoden 1941 loppuun mennessä joka kolmas Saksan psykiatristen laitosten potilaista oli murhattu ohjelmassa. Lääkärit ja sairaanhoitajat jatkoivat käytäntöä Saksan ja Itävallan sairaaloissa. Murhat suoritettiin Saksassa mahdollisimman huomaamattomasti, jotta saksalaisten epäluulot eivät heräisi, valloitetuilla alueilla varotoimenpiteitä ei tarvittu.


title: Aktion T4

text: Kaikkia ohjelman toimeenpanijoita ei saatu sodan jälkeen oikeuteen vastaamaan teoistaan. Vielä vuonna 1949 Saksan terveydenhoidossa oli korkeissakin asemissa henkilöitä, jotka olivat ottaneet osaa ”eutanasiaohjelmaan”.


title: Jokijärvi (Taivalkoski)

text: Jokijärvi on Taivalkosken kunnassa sijaitseva kylä. Kylä sijaitsee noin 20 kilometrin päässä kirkonkylältä valtateiden 20 ja 5 välisellä yhdystiellä 8400, samannimisen järven rannalla.


title: Jokijärvi (Taivalkoski)

text: Jokijärvi toimi vuosina 1868–1884 omana kuntanaan. Jokijärven Hiltukankaalla sijaitsi myös Taivalkosken ensimmäinen kirkko vuodesta 1847 vuoteen 1877, jolloin se siirrettiin nykyiselle paikalle Taivalkosken kirkonkylälle.


title: Jokijärvi (Taivalkoski)

text: Nykyisin kylässä asukkaita on noin 350. Kylällä toimii vuonna 1998 perustettu Jokijärven kyläseura.


title: Jokijärvi (Taivalkoski)

text: Jokijärvi on tullut kuuluksi kirjailija Kalle Päätalon kotikylänä, jota hän kuvaa laajassa omaelämäkerrallisessa romaanisarjassaan "Juuret Iijoen törmässä". Päätalon lapsuudenkoti, Kallioniemi, sijaitsee järven etelärannalla.


title: Jenny Thompson

text: Jennifer Elisabeth "Jenny" Thompson (s. 26. helmikuuta 1973 Dover, New Hampshire, Yhdysvallat) on yksi olympiahistorian menestyksekkäimmistä urheilijoista. Hän voitti uinnissa yhteensä 12 mitalia: 8 kultaa, 3 hopeaa ja yhden pronssin. Thompson edusti maatansa vuosien 1992, 1996, 2000 ja 2004 kesäolympialaisissa.


title: Jenny Thompson

text: Thompson valittu Yhdysvalloissa vuoden uimariksi vuonna 1993 ja 1998. "Sports Illustrated" rankkasi hänet 62. parhaimmaksi naisurheilijaksi vuonna 1999 tekemässään kyselyssään.


title: Ad-Aware

text: Ad-Aware on alun perin saksalaisen ja myöhemmin Ruotsiin siirtyneen Lavasoft-tietoturvayrityksen luoma monikielinen vakoilu- ja mainosohjelmien valvonta- ja poisto-ohjelma. Ohjelmasta on saatavilla sekä kaupallinen että ilmainen versio. Ohjelmalla voi tarkastaa tietokoneen muistin, rekisterin, kiintolevyn, sekä irrotettavat ja optiset asemat aggressiivisten mainonta- ja haittaohjelmien varalta.


title: Ad-Aware

text: Yrityksen nimi on nykyään Adaware, ja sen pääkonttori on Kanadassa Montrealissa. Ohjelmasta on huhtikuussa 2018 olemassa versio 12.


title: Ad-Aware

text: Ad-Aware SE 6.0 oli viimeisin versio johon oli saatavilla virallinen suomenkielinen kielipaketti Lavasoftin sivulla.Kaikki versiot sisältävät työkalut vakoiluohjelmien, virusten, sekä rootkit-lisäkkeiden etsimiseen ja poistamiseen. Maksulliset versiot sisältää "Ad-Watch"-apuohjelman, joka pystyy tarkistamaan ohjelmat reaaliajassa ja myös estämään vakoiluohjelmien sekä haittaohjelmien tarttumista koneeseen.


title: Ad-Aware

text: Vuonna 2008 Ad-Aware sai sisäänsä Aviran moottorilla varustetun virustorjuntaohjelmiston, joka myöhemmin korvattiin Bitdefenderin moottorilla.


title: Ad-Aware

text: Ad-Awaren Free versiota on ladattu yli 388 miljoonaa kertaa Download.com ja 450 miljoonaa kertaa Lavasoft.com sivustojen kautta.


title: Ad-Aware

text: Vuonna 2013 PCmag.com-sivuston testissä Ad-Awaren ilmaisversio sijoittui AVG:n kanssa jaetulle ykkössijalle ilmaisten virustorjuntaohjelmien tesissä.


title: Uhripuu

text: Uhripuu on puu, joka toimii uhripaikkana. Uhripuu on myös pyhä puu, jota ei saa vahingoittaa. Niiden luona uhrataan joko vainajille tai muille henkiolennoille. Suomessa ja Virossa uhripuita oli usein pyhissä lehdoissa. Usein pihapuut ovat olleet pyhiä.


title: Uhripuu

text: Pitämyspuu on savolainen nimitys uhripuulle, joka sijaitsee asumusten lähettyvillä. Pitämyspuun juurelle vietiin merkkipäivinä uhreja vainajille. Savossa uhrattiin myös kivien luona.


title: Höyrylaiva Ville

text: Höyrylaiva Ville ("Steamboat Willie") on ensimmäinen piirroselokuva, jossa on synkronoitu ääniraita. Elokuvassa käytetyt äänet ja musiikki on tahdistettu kuvaan piirrettyjen merkkien avulla. Musiikin kokosi Wilfred Jackson, ja hän käytti tuttuja kansansävelmiä. Elokuvan ensi-ilta oli 18. marraskuuta 1928.


title: Höyrylaiva Ville

text: Tämä oli myös Mikki Hiiren kolmas esiintyminen ja ensimmäinen laajaan levitykseen päässyt Mikki-animaatio. Elokuvan nimi viittaa Buster Keatonin komediaan "Steamboat Bill, Jr." eli "Laivakalle nuorempi" (1928).


title: Kultasadepensaat

text: Kultasadepensaat eli kultasateet ("Laburnum") on hernekasvien heimoon kuuluva kasvisuku. Suvun luonnonvarainen kasvualue sijaitsee Etelä-Euroopassa.


title: Kultasadepensaat

text: Kultasadepensaat ovat kesävihantia yksikotisia pensaita tai pieniä puita. Pituus on 2–10 metriä. Lehdet kasvavat kierteisesti ja ne ovat pitkäruotisia. Lehtilapa on kolmilehdykkäinen. Lehdykät ovat 3–8 cm pitkiä, soikeita ja melkein ruodittomia. Kukinto on riippuva latvaterttu. Kukat ovat kaksineuvoisia ja teriö keltainen. Hedelmä on palko.Suomessa kultasadepensaita viljellään koristeellisuutensa vuoksi suojaisilla kasvupaikoilla maan eteläosissa. Parhaiten menestyvä laji on kaljukultasade. Kukinta-aika on kesä–heinäkuussa.


title: Kultasadepensaat

text: Kultasadepensailla koko kasvi ja etenkin sen siemenet ovat hyvin myrkyllisiä. Tarhakultasateella ei kehity siemeniä tai siemenmuodostus on heikkoa.


title: Pius XI

text: Paavi Pius XI, syntymänimeltään Ambrogio Damiano Achille Ratti, (31. toukokuuta 1857 – 10. helmikuuta 1939) toimi paavina 6. helmikuuta 1922 alkaen ja Vatikaanivaltion valtionpäämiehenä vuodesta 1929 kuolemaansa asti.


title: Pius XI

text: Pius XI oli Vatikaanin Annuario Pontificio -vuosikirjassa julkaistun epävirallisen, epäluotettavan ja perimätietoon perustuvan paaviluettelon mukaan 259. paavi. Hänen paavinkautensa eli pontifikaattinsa tärkeimpiin tapahtumiin kuului vuonna 1929 tapahtunut Lateraanisopimusten solmiminen fasistisen Italian johtajan Benito Mussolinin kanssa. Sopimusten seurauksena perustettiin Vatikaanivaltio. Pius XI:n pontifikaatin tärkeisiin asioihin kuului myös paavin suhtautuminen fasismiin ja kansallissosialismiin. Varsinkin pontifikaattinsa loppupuolella Pius XI vastusti kiivaasti sekä fasismia että myös natsismia ja kommunismia.


title: Pius XI

text: Achille Ratti syntyi Desiossa, Milanon maakunnassa vuonna 1857. Hänen isänsä oli lombardialainen silkkitehtaan johtaja. Vuonna 1879 Ratti vihittiin papiksi käymänsä pappisseminaarin jälkeen. Tämän jälkeen hän siirtyi opiskelemaan teologiaa, filosofiaa ja kirkko-oikeutta Rooman kaupungissa. Siirtyessään vuonna 1888 Milanossa sijaitsevaan Biblioteca Ambrosianaan töihin Ratti oli keskiaikaisen liturgian tuntija sekä oppinut kirkkohistorioitsija. Toimiessaan Biblioteca Ambrosianassa Ratti tapasi siellä 1500-luvun kirkkohallintoa tutkivan Angelo Giuseppe Roncallin, josta myöhemmin tuli paavi Johannes XXIII. Ratti menestyi hyvin Biblioteca Ambrosianassa, jonka johtajaksi hän yleni vuonna 1907.


title: Pius XI

text: Vuonna 1912 Ratti siirtyi työskentelemään Vatikaanin kirjastoon. Jo tällöin hänet tunnettiin kansainvälisestikin kuuluisana tutkijana. 1914 Rattista tuli Vatikaanin kirjaston johtaja. Vuonna 1919, ensimmäisen maailmansodan jälkeen, silloinen paavi Benedictus XV nimitti Rattin Vatikaanin edustajaksi Puolaan ja Baltian maihin. Tässä tehtävässä toimiessaan Ratti joutui tutustumaan muun muassa kansalliskiihkoon ja kommunismiin, joiden hän katsoi muodostavan uhan sekä katoliselle kirkolle että eurooppalaiselle kulttuurille.


title: Pius XI

text: Rattin riitauduttua puolalaisten piispojen kanssa Benedictus XV kutsui hänet vuonna 1921 takaisin Vatikaaniin ja nimitti hänet samalla kardinaaliksi ja Milanon arkkipiispaksi. Vuoden 1922 paavinvaalissa Ratti nousi yllättäjänä Benedictus XV:n seuraajaksi. Tullessaan paaviksi Ratti oli ehtinyt toimia kardinaalina vasta noin vuoden.


title: Pius XI

text: Vuoden 1922 konklaavi kokoontui valitsemaan seuraajaa samana vuonna kuolleelle paavi Benedictus XV:lle. Konklaavin alkaessa vahvimmat ehdokkaat paaviksi olivat kardinaalivaltiosihteeri Pietro Gasparri ja kardinaali La Fontane, mutta kummankaan ei onnistunut kerätä taakseen tarvittavaa kahden kolmasosan enemmistöä. Kun kumpikaan ehdokas ei näyttänyt saavan tarpeeksi kannatusta, Gasparri sanoi Rattille:


title: Pius XI

text: 14. äänestyskerralla konklaavi päätyi kompromissiehdokkaaseen, tiedemiehenäkin mainetta keränneeseen Rattiin. Hän otti nimekseen Pius XI, vaikka jatkoikin edeltäjänsä, eikä Pius X:n, linjalla. Jo paavin antaessa perinteistä "urbi et orbi" -siunaustaan oli havaittavissa muutosta, sillä paavi antoi siunauksensa poikkeuksellisesti Pietarinkirkon ulkoparvekkeelta eikä sisältä, kuten "Vatikaanin vangit" olivat tehneet. Tämä osoitti selvästi, että uusi paavi halusi ratkaista Italian ja Vatikaanin välisen riidan, Vatikaanin vankeuden.


title: Pius XI

text: Pius XI:n noustessa paavinistuimelle oli meneillään Italian valtion ja paavinistuimen välillä jo vuosikymmeniä jatkunut kiista, joka tunnettiin nimellä Vatikaanin vankeus. Kiista juonsi juurensa vuoteen 1870, jolloin paavin hallitsema Kirkkovaltio oli valloitettu sotilaallisesti ja liitetty yhdistyneeseen Italiaan. Tällöin silloinen paavi Pius IX oli julistautunut "Vatikaanin vangiksi" ja kieltäytyi poistumasta Pietarinkirkon läheisyydestä. Tätä tapaa jatkoivat Pius IX:tä paavinistuimelle seuranneet paavit, joista jokainen piti suhteet Italian valtioon kylminä. Pius IX:tä paavinistuimelle seurasi ensin Leo XIII, jota seurasi Pius X, jonka jälkeen paaviksi valittiin Pius XI:n edeltäjä Benedictus XV. Vasta Benedictus XV:n pontifikaatin aikana aloitettiin jonkinasteiset neuvottelut Italian valtion ja paavinistuimen kesken kiistan ratkaisemiseksi.


title: Pius XI

text: Pius XI:n noustessa paaviksi vuonna 1922, nousi samana vuonna myös fasistinen Benito Mussolini Italian pääministeriksi. Tämä oli tärkeä tapahtuma myöhemmin Pius XI:n kaudella solmittuja Lateraanisopimuksia ajatellen, sillä sopiessaan Italian ja paavinistuimen kiistan Mussolini arveli saavansa arvostusta ulkomailta.


title: Pius XI

text: Ennen paaviksi tuloaan tunnettuna tutkijana työskennellyt Pius XI oli poikkeuksellinen paavi. Edellinen tutkija paavinistuimella oli ollut 1700-luvulla hallinnut paavi Benedictus XIV. Pius XI oli kiinnostunut keskiaikaisesta kirkkotaiteesta, ja hän pyrki edistämään erilaisia tieteitä ja taiteita. Vuonna 1934 ottaessaan vastaan Suomen ulkoministerin johtaman valtuuskunnan Pius XI kiitteli suomalaisten tekemää työtä Leo XIII:n avaamassa Vatikaanin kirjastossa.


title: Pius XI

text: Vasta Lateraanisopimusten jälkeen ja niiden tuomien korvausten avulla paavi Pius XI saattoi alkaa taloudellisesti auttaa tieteitä ja taiteita. Pius XI:n toimiin kuuluikin muun muassa paavillisen tiedeakatemian uudelleenorganisointi. Tiedeakatemian jäseneksi otettiin esimerkiksi suomalainen, myöhemmin Nobelin palkinnon voittanut tiedemies Artturi Ilmari Virtanen. Pius XI myös lisäsi Vatikaanin kokoelmiin lähetyshistoriallis-etnografisen museon.


title: Pius XI

text: Pius XI myös kartutti Vatikaanin kirjaston kokoelmia, olihan hän itsekin entinen kirjastonhoitaja. Huomattavien lahjoitusten vastaanottamisen lisäksi Pius XI myös osti erilaisia kokoelmia. Ensimmäisen maailmansodan mullistusten takia markkinoilla liikkui paljon erilaisia kirjastoja, joista suuri osa oli hajonneen Itävalta-Unkarin kaksoismonarkian alueelta. Sivistyneen paavi Nikolaus V:n tapaan Pius XI lähetti asiamiehiä ympäri Eurooppaa hankkimaan Vatikaaniin kirjallisuutta sekä käsikirjoituksia.


title: Pius XI

text: Paavina Pius XI oli selvä yksinvaltias, jonka raivokohtauksia pelättiin Vatikaanissa. Hän saikin tehokkaasti tahtonsa läpi useissa tapauksissa. Nuorena miehenä kuuriassa palvellut tuleva paavi Giovanni Montini sanoi Pius XI:n olevan "rex tremendae maiestatis" (suom. kauhistuttavan majesteetillinen kuningas).


title: Pius XI

text: Pius XI halusi myös lopettaa Italian ja Pyhän istuimen välisen riidan ja onnistuikin tässä. Jo vuonna 1919, jolloin Benedictus XV oli ollut paavina, oli aloitettu neuvottelut paavillisen kuurian ja Italian valtion välillä. Ennen vuonna 1929 järjestettyjä virallisia neuvotteluja Pius XI:n aikana oli käyty myös muutamia epä- ja puolivirallisia neuvotteluja Italian kanssa.


title: Pius XI

text: Pius XI kävi vuonna 1929 virallisia neuvotteluja fasistisen Italian johtajan Benito Mussolinin kanssa. Neuvottelujen tuloksena solmittiin samana vuonna Lateraanisopimukset, jotka takasivat Vatikaanille itsenäisyyden ja katoliselle kirkolle suosituimmuusaseman Italiassa. Samoin sopimukset takasivat paavinistuimen riippumattomuuden ja antoivat paaville määräysvallan Vatikaanissa. Lateraanisopimuksissa sovittiin myös konkordaatista Italian ja paavinistuimen välillä. Konkordaatin seurauksena roomalaiskatolisuudesta tehtiin valtionuskonto ja kouluissa alettiin opettaa uskontoa katolisen kirkon opin mukaisesti. Samoin paavinistuin sai korvauksia Italian ja paavinistuimen kiistassa kärsimistään vääryyksistä. Korvausten summa oli 1750 miljoonaa Italian liiraa.


title: Pius XI

text: Paavi joutui kuitenkin myös itse tekemään vastapalveluksia Mussolinille, esimerkiksi lopettamaan fasisteja vastustavan kristillisen kansanpuolueen . Paavi Pius XI kielsikin pappeja osallistumasta politiikkaan, jolloin muun muassa kansanpuoluetta johtanut Luigi Sturzo lähti vapaaehtoisesti maanpakoon.


title: Pius XI

text: Lateraanisopimuksen lisäksi Pyhä istuin solmi valtakunnankonkordaatin eli valtiosopimuksen myös kansallissosialistisen Saksan kanssa kesällä 1933 valtakunnankansleriksi nousseen Adolf Hitlerin sitä pyydettyä. Tämä sopimus oli suunnanmuutos Vatikaanin politiikalle, joka oli jyrkästi tuominnut kansallissosialismin. Ennen Hitlerin vuonna 1933 tapahtunutta valtaannousua katolinen kirkko oli toiminut natsismin voimakkaimpana vastustajana tuomiten kansallissosialistisen puolueen kulttuuripolitiikan ja rasismin.


title: Pius XI

text: Hitlerin päästyä valtaan Saksassa hän pyrki saamaan paavinistuimen kanssa aikaan konkordaatin, kuten Mussolinikin oli tehnyt. Hitler nimittäin arveli fasistisen Italian kanssa tehdyn konkordaatin osoittavan, että Vatikaani luotti enemmän fasistiseen valtioon kuin entiseen liberaalis-demokraattiseen Italiaan, jonka kanssa se ei koskaan ollut saanut riitojaan sovituksi. Näin Hitler päätteli, että fasismi oli lähempänä kristillistä ajatusmaailmaa kuin juutalais-liberalismi, jonka kanssa Saksan katolinen Zentrum-puolue halusi tehdä yhteistyötä. Siksi kansallissosialistisen puolueen lehti kirjoittikin 1930 julkaistussa kirkkopoliittisessa ohjelmassaan seuraavaa:


title: Pius XI

text: Noustuaan valtaan 1933 Hitler toteutti kyseisen kirkkopoliittisen ohjelman ja ilmoitti, että hallitus ”takaa kristilliselle kasvatukselle sille kuuluvan vaikutuksen koulussa, kantaa huolta kirkon ja valtion hyvästä yhteistyötä sekä pyrkii pitämään yllä ja edelleen kehittämään hyviä suhteita paavinistuimeen.” Vatikaani aloitti pian neuvottelut konkordaatin solmimisesta. Neuvotteluja johti kardinaalivaltiosihteeri Eugenio Pacelli, josta myöhemmin tuli Pius XI:n seuraaja paavi Pius XII. Konkordaatti allekirjoitettiin 20. heinäkuuta 1933.


title: Pius XI

text: Konkordaatti antoi oikeuden katolisen uskon julkiseen harjoittamiseen, ilmaisi hengellisten virkojen täyttämisen olevan kirkon oikeus, mikä muun muassa merkitsi paavin oikeutta nimittää piispat, lupasi uskonnonopetuksen säilyvän normaaleissa kouluissa, antoi vanhoille teologisille tiedekunnille luvan jatkaa toimintaansa sekä hyväksyi tunnustukselliset koulut. Kuten italialaiset papit Italian kanssa solmitun konkordaatin seurauksena, eivät myöskään saksalaiset papit saaneet enää osallistua politiikkaan. Tämä merkitsi Zentrum-puolueen loppua, vaikka tosin papit eivät saaneet osallistua enää myöskään natsipuolueen toimintaan.


title: Pius XI

text: Konkordaatin solmiminen Saksan kanssa tarkoitti käytännössä sitä, että paavinistuin joutui hyväksymään kansallissosialismin ja Adolf Hitlerin johtaman puolueen.


title: Pius XI

text: Hitler ei kuitenkaan noudattanut konkordaatissa tehtyjä sopimuksia: katolisia kouluja ja kirkkoja suljettiin sekä uskonnonopetusta ja yhdistystoimintaa vaikeutettiin, eivätkä katoliset lehtimiehet saaneet enää toimia vapaasti. Samoin kouluissa olevia kristittyjen ristejä poltettiin. Jo konkordaatin solmimisvuonna 1933 saattoi huomata, että koko konkordaatti oli ollut vain poliittista taktikointia, jolla Hitler oli halunnut saada kristittyjä kannattajikseen ja samalla parantaa julkisuuskuvaansa ulkovaltojen silmissä. Vuonna 1937 myös luostareita alettiin sulkea ja aloitettiin tuomiokirkkojen siirtäminen valtion omistukseen.


title: Pius XI

text: Paavi yritti protestoida asiasta Hitlerille, mutta Saksa ei muuttanut toimintaansa. Myös papisto alkoi protestoida natsihallintoa vastaan, mikä johti kriitikoiden vainoamiseen ja lähettämiseen keskitysleireille. Paavi Pius XI lähettikin salaa Saksaan kiertokirjeensä "Mit brennender Sorge", joka luettiin palmusunnuntaina 1937 kaikissa Saksan kirkoissa. Paavi tuomitsi kiertokirjeessä kansallissosialistisen rotuopin, mikä johti useiden saksalaisten pappien toimittamiseen keskitysleireille. Kiertokirjeessä paavi esitti tiukkaa kritiikkiä natsihallintoa kohtaan, kuten tuomitsi kansallissosialismin harhaoppina ja syytti natseja Jumalan sanan pilkkaajiksi ja pintapuolisiksi ihmisiksi. Samoin paavi sanoi natsien kumoavan Jumalan järjestyksen ja palvelevan rotua, valtiota ja kansaa epäjumalanaan.


title: Pius XI

text: Loppuelämänsä ajan Pius XI laati lisää fasismia ja kansallissosialismia vastustavia kiertokirjeitä, mutta tuomitsi myös kommunismin ja piti sitä kirkolle vaarallisempana kuin fasismia ja kansallissosialismia. Tästä huolimatta Pius XI ei suhtautunut lainkaan ymmärtäväisesti myöskään fasismiin tai kansallissosialismiin, vaan puhui ”typerästä ja barbaarisesta rasismista”. Hitlerin vieraillessa 1938 Roomassa Pius XI lähti vierailun ajaksi paavin kesäpalatsiin Castel Gandolfoon. Pyhiinvaeltajille Pius XI selitti lähtöään sanomalla, että hän ei voinut katsoa, "kuinka Roomassa nostettiin salkoihin lippu, johon kuvattu risti ei ole Kristuksen risti." Samoin Pius XI järjesti kaikki vatikaanin museot suljetuiksi vierailun ajaksi, mitä ei oltu tehty sitten Leo XIII:n aikojen.


title: Pius XI

text: Pius XI yritti myös saada julkaistuksi amerikkalaisen jesuiitan laatiman kiertokirjeen rotukysymyksistä, mutta kyseinen kiertokirje jumiutui paavillisen kuurian byrokratiaan, eikä sitä ehditty julkaista ennen paavin kuolemaa. Kiertokirjeestä tiedetään kuitenkin, että se tuomitsi rotusorron ja erityisesti antisemitismin, jota Saksa harjoitti, ja kuvasi rotusortoa ”sotana kristinuskoa vastaan”. Vielä viimeisinä elämän viikkoinaan Pius XI valmisteli kansallissosialismin ja fasismin valheet tuomitsevaa puhetta Italian piispoille. Pius XI erityisesti toivoi lääkäreidensä voivan pitää hänet hengissä puheen julkaisuun asti, mutta tämä toive ei toteutunut. Paavi Pius XI kuoli 10. helmikuuta 1939 eikä ehtinyt pitää puhettaan tai saada sitä valmiiksi.


title: Pius XI

text: Paavin terveys heikkeni hänen myöhempinä vuosinaan, ja helmikuussa 1939 hän lopulta kuoli Vatikaanin Apostolisessa palatsissa. Pius XI haudattiin Pietarinkirkon pääkappeliin, lähelle apostoli Pietarin hautaa.


title: Pius XI

text: Pius XI:n kuoleman johdosta Pietarinkirkon suurta kelloa soitettiin 10. helmikuuta 1939. Italian diktaattori Benito Mussolinin tiedetään sanoneen:


title: Pius XI

text: Ranskalaisen kardinaalin Eugene Tisserantin päiväkirjamerkintöjen perusteella on herännyt epäilyksiä siitä, että Pius XI olisi murhattu. Pius XI:n tiedetään valmistelleen fasisminvastaista puhetta kardinaaleilleen vielä viimeisinä elämän viikkoinaan, mutta hän kuoli ennen kuin ehti hyökätä puheessaan fasismia vastaan. Kardinaali Tisserantin päiväkirjamerkintöjen mukaan Vatikaanille työskennellyt tohtori Francesco Petacci antoi paaville ruiskeen vuorokautta ennen fasismin tuomitsevan puheen pitämistä. Tohtori Francesco Petaccin tytär Clara Petacci oli Italian fasistisen diktaattorin Benito Mussolinin pitkäaikainen rakastajatar.


title: Pius XI

text: Pius XI oli merkittävä paavi. Hän johti katolista kirkkoa autoritaarisesti ja diktaattorimaisin elein yli seitsemäntoista vuotta, minä aikana hän varsinkin loppuvuosinaan osoitti rohkeutta taistelussaan natsismia ja fasismia vastaan. Britannian Vatikaanissa oleva lähettiläs sanoi kotimaalleen antamassaan raportissa, että Pius XI:n rohkeus oli nostanut hänet ”yhdeksi maailman merkittävimmistä hahmoista”.


title: Pius XI

text: Solmiessaan konkordaatin Italian kanssa Pius XI onnistui lopettamaan Vatikaanin vankeuden. Samalla hän sai aikaan Vatikaanivaltion perustamisen, mikä tiesi maallisen vallan palaamista paaville lähes kuudenkymmenen vuoden tauon jälkeen. Pius XI tuli kuitenkin konkordaattia solmiessaan myös tehneeksi hallaa italialaiselle demokratialle sekä siivittäneeksi tietä nousevalle fasismille. Kuitenkin viimeisinä vuosinaan Pius XI oli alkanut taistella fasismia ja natsismia vastaan.


title: Pius XI

text: Pius XI myös julkaisi paavina ensimmäisen sosiaaliensyklian sitten Leo XIII:n kiertokirjeen "Rerum novarum", joka oli julkaistu vuonna 1890. Pius XI:n vuonna 1931 julkaisema kiertokirje "Quadragesimo anno" -ensykliassa paavi otti kielteisen kannan luokkataisteluun ja pyrki hahmottelemaan uusia ohjeita työelämän järjestystä varten.


title: Pius XI

text: Kiertokirjeessään paavi toivoi eri säätyjen rauhanomaista rinnakkaiseloa yhteiskunnissa. Samalla paavi myös esitti toiveen siitä, että työelämän osapuolet jakaisivat saamiaan etuja solidaarisuus mielessään, jolloin he tulisivat toimineeksi kokonaisuuden parhaaksi. Paavi myös vierasti Italian fasistien ajamaa ja Itävallan käyttämää säätyjärjestelmää.


title: Pius XI

text: Paavi Pius XI:n sosiaalioppi omaksuttiin kolmessa saksalaisessa kristillis-sosiaalisessa järjestössä, joiden yhteinen jäsenmäärä oli satojatuhansia ihmisiä. Pelkästään saksalaisiin katolis-sosiaalisiin, "Rerum novarum" -kiertokirjeen jälkeen suosiota saaneisiin työväenyhdistyksiin kuului noin 315 000 jäsentä.


title: Pius XI

text: Pius XI vastusti kiivaasti fasismia ja kansallissosialismia, mutta myös kommunismia. Pius XI muun muassa tuomitsi Neuvostoliiton virallisena oppinaan käyttämän ateistisen marxismin.


title: Pius XI

text: Pius XI:hin kohdistunut kritiikki liittyi pääasiassa hänen pontifikaattinsa alkuaikojen suhtautumiseen fasismiin ja natsismiin. Esimerkiksi Italian kanssa solmittujen Lateraanisopimusten jälkeen alettiin epäillä paavin ideologista vakaumusta, ja paavin epäiltiin olevan fasisti. Pius XI:n pontifikaatin loppupuolella nämä syytökset kuitenkin vähenivät, eikä paavin kielteistä kantaa fasismiin ja natsismiin enää epäilty.


title: John Fowles

text: John Robert Fowles (31. maaliskuuta 1926 Leigh-on-Sea, Essex, Englanti – 5. marraskuuta 2005 Lyme Regis, Dorset) oli brittiläinen kirjailija.


title: John Fowles

text: John Fowles syntyi Leigh-on-Seassä Essexissä. Hänen isänsä oli menestyvä sikarikauppias Robert J. Fowles, ja hänen äitinsä oli opettaja Gladys Richards. Opiskeltuaan Oxfordin yliopiston New Collegessa ranskaa ja saksaa hän työskenteli opettajana Ranskassa, Kreikassa ja Englannissa. Ensimmäisen julkaistun romaaninsa "Neitoperhon" suosion ansiosta hän saattoi luopua opettamisesta ja keskittyä kirjalliseen uraan.


title: John Fowles

text: Vuonna 1968 Fowles muutti Lyme Regisiin Dorsetiin, jonne hän sijoitti teoksensa "Ranskalaisen luutnantin nainen" (1969) tapahtumat. Romaani luetaan Englannin sodanjälkeisen kirjallisuuden merkittävimpiin teoksiin. Se on rakkauskertomus ja kuvaus viktoriaanisen ajan Englannista.


title: John Fowles

text: Vuonna 1969 hän teki myös elokuvasovituksen teoksestaan "Jumalten naamiot", joka perustuu hänen kokemuksiinsa Kreikassa ja jonka hän oli kirjoittanut jo ennen "Neitoperhoa", mutta elokuvasta ei tullut menestystä. Elokuvan "Neitoperho" hänen teoksensa pohjalta ohjasi William Wyler 1965. Karel Reisz ohjasi kirjan "Ranskalaisen luutnantin nainen" pohjalta tehdyn elokuvan vuonna 1981. Käsikirjoituksen siihen teki brittiläinen näytelmäkirjailija Harold Pinter (2005), joka oli myös ehdolla Oscar-palkinnon saajaksi.


title: John Fowles

text: Fowlesin tunnetuin ei-fiktiivinen teos lienee "Aristos – käsityksiäni elämästä", joka on kokoelma filosofisia mietelmiä. Monet kriitikot pitävät häntä brittiläisen postmodernismin edelläkävijänä. "Ilmestys" (1985) sijoittuu 1700-luvulle ja käsittelee uskonnollisia aiheita.


title: John Fowles

text: Fowles kuoli kotonaan pitkälliseen sairauteen.


title: Pius X

text: Pyhä Pius X, alkuperäiseltä nimeltään Giuseppe Melchiorre Sarto, (2. kesäkuuta 1835 – 20. elokuuta 1914) oli katolisen kirkon johtaja eli paavi vuosina 1903–1914.


title: Pius X

text: Pius X oli Vatikaanin Annuario Pontificio -vuosikirjassa julkaistun perimätietoon perustuvan paaviluettelon mukaan 257. paavi. Pius X:n paavinkauden eli pontifikaatin aikana tärkeäksi tekijäksi muodostui muun muassa modernismin vastustus, jota paavi tuki. Pius X olikin diplomaattista edeltäjäänsä Leo XIII:ta konservatiivisempi.


title: Pius X

text: Paavi Pius XII julisti Pius X:n pyhimykseksi vuonna 1954. Pius X oli ensimmäinen pyhimykseksi julistettu paavi sitten 1500-luvulla uskonpuhdistusta vastaan taistelleen Pius V:n.


title: Pius X

text: Giuseppe Sarto syntyi vuonna 1835 Riesen kylässä, lähellä Venetsiaa. Hänen vanhempansa olivat postinkantajana toiminut Giovanni Battista Sarto sekä Margarita Sarto. Giuseppe Sarton isä Giovanni Sarto kuoli vuonna 1852, kun taas äiti Margarita Sarto eli nähdäkseen pojastaan tulevan kardinaali.


title: Pius X

text: Lapsuutensa Sarto vietti köyhyydessä. Nuorena hän opiskeli latinan kieltä, ja hänen opettajanaan toimi kyläläinen pappi. Vuonna 1850 hän otti vastaan tonsuurin, jota hänelle tarjosi Trevision piispa. Sarto sai myös apurahan Trevision hiippakunnalta. Myöhemmin Sarto suoritti filosofiset ja teologiset opintonsa loppuun.


title: Pius X

text: Papiksi Sarto vihittiin vuonna 1858. Tämän pappisvihkimyksen jälkeen hän työskenteli Tombolon kaupungissa yhdeksän vuoden ajan kappalaisena. Samalla Sarto laajensi oppineisuuttaan teologian saralla ja opiskeli muun muassa kanonista lakia. Vuonna 1867 Sarto siirtyi työskentelemään Salzanon kaupunkiin, missä hän esimerkiksi kunnosti paikallista kirkkoa ja työskenteli avustaakseen sairaita, jotka olivat sairastuneet italian pohjoisosissa riehuvaan koleraan.


title: Pius X

text: Vuonna 1875 Sartosta tuli kaniikki Trevision katedraaliin ja samalla hiippakuntaan, missä työssä hän muun muassa teki yleistä koulua käyville lapsille mahdolliseksi ottaa vastaan uskontoon liittyvää opastusta. 1878 Trevison piispa Zanelli kuoli, jolloin piispanistuin jäi tyhjäksi. Sartosta ei kuitenkaan tullut vielä piispaa.


title: Pius X

text: 10. marraskuuta 1884 Sarto nimitettiin Mantovan piispaksi. 1880-luvulta lähtien Sarto hän toimi tässä virassa, kunnes paavi Leo XIII vuonna 1893 nimitti hänet kardinaaliksi ja Venetsian patriarkaksi.


title: Pius X

text: 20. heinäkuuta 1903 paavi Leo XIII kuoli, minkä jälkeen kardinaalit kokoontuivat valitsemaan uutta paavia paavinvaalissa eli konklaavissa.


title: Pius X

text: Pääehdokkaaksi nousi kardinaalivaltiosihteeri Mariano Rampolla. Konklaavien suljetussa tilassa pitämisen ja ulkopuolisilta tietojen saamisen vuoksi tarkat äänimäärät eivät ole selvillä, mutta tietojen mukaan Rampolla sai kahden ensimmäisen äänestyskierroksen aikana enemmistön äänistä. Ennen kolmannen äänestyksen aloittamista Krakovan kardinaaliarkkipiispa esitti keisari Frans Joosef I:n nimissä keisarin tahdon, jonka mukaan Rampollaa ei pitäisi valita paaviksi. Kyseessä oli katolisen kirkon "veto exclusionis", katolisille valtioille myönnetty epävirallinen veto-oikeus estää epämieluisien kardinaalien valitseminen paaviksi. Virallisesti veto-oikeutta ei koskaan ollut myönnetty, mutta koko paaviuden historiassa kardinaalit olivat aina hyväksyneet veto-oikeuden käytön. Kardinaalit esittivät protestinsa, mutta tästä huolimatta Rampollan saamat äänimäärät laskivat ja seitsemännellä äänestyskierroksella Giuseppe Sarto valittiin paaviksi ja hän otti nimekseen Pius X.


title: Pius X

text: Paaviksi tullessaan Giuseppe Sarto oli 68 vuotta vanha. Hän ei elämänsä aikana ollut koskaan poistunut Italiasta, eikä taitanut italian lisäksi muuta kieltä kuin latinan. Kuitenkin Sartolla oli paavinvaalissa puolellaan se, ettei hän ollut sekaantunut politiikkaan. Eräskin kardinaali selitti Sarton valintaa sanoen: "Me halusimme paavin, joka ei ollut koskaan sekaantunut politiikkaan, jonka nimi merkitsisi rauhaa ja sopua, joka oli kokenut sielunhoitaja, joka keskittyisi kirkon hallintoon ja olisi ennen kaikkea isä ja paimen."


title: Pius X

text: Sarton päätös ottaa paavilliseksi nimekseen Pius osoitti osittain, mitä linjaa hän aikoi tulevan pontifikaattinsa aikana jatkaa. Nimivalinta viestitti siitä, että Sarton paavillinen linja seuraisi konservatiivista Pius IX:tä, eikä diplomaattista ja poliittista Leo XIII:ta.


title: Pius X

text: Pius X peri paaviksi tullessaan edeltäjältään Leo XIII:ltä ulkopoliittiset suhteet Euroopan eri maihin. Suhteet olivat tulehtuneet pahasti Leo XIII:n edeltäjän, Pius IX:n pontifikaatin aikana, mutta lämmenneet jonkin verran Leo XIII:n diplomatian ansiosta.


title: Pius X

text: Leo XIII ei kuitenkaan ollut useista yrityksistä huolimatta onnistunut sovittelemaan paavinistuimen suhteita Ranskaan. Ranskan ja paavinistuimen suhteet toisiinsa olivat paitsi säilyneet viileinä, myös kärjistyneet Leo XIII:n pontifikaatin loppupuolella.


title: Pius X

text: Paavina Pius X oli uskonnollinen ja hurskas kirkonmies. Hän itse kertoi paavillisesta politiikastaan seuraavanlaisesti: "En ymmärrä mitään politiikasta enkä myöskään ole diplomaatti, minun politiikkani on tämä", minkä jälkeen hän osoitti seinällä olevaa krusifiksia.


title: Pius X

text: Paavi Pius X:n julkinen esiintyminen poikkesi myös hänen diplomaattisesta ja kuninkaallisesti esiintyneestä edeltäjästään paavi Leo XIII:sta. Toisin kuin Leo XIII, Pius X ei halunnut käyttää paavin kannettavaa valtaistuinta, eikä myöskään toivonut tohveleitaan suudeltavan. Myös paavillisilla vastaanotoilla hän poikkesi edeltäjänsä toimintatavoista pyytämällä tulijat istumaan, eikä jäämään polvilleen paavin eteen. Paavina Pius X lisäksi ei nukkunut edeltäjänsä prameassa sängyssä, eikä aterioinut yleisen tavan mukaan yksin. Myös taustaltaan Pius X oli poikkeuksellinen paavi, sillä yksikään toinen paavi 1800-luvulla ei ollut toiminut ennen paaviksi tuloaan seurakuntapappina.


title: Pius X

text: Pius X:n toimintatavat hermostuttivat paavillista kuuriaa. Pius X ei tuntenut kuurian vakiintuneita työtapoja, mutta tästä huolimatta toimi kuurian esimiehenä. Pius X esimerkiksi lakkautti joitain Kirkkovaltion aikaisia ja silloin jo tarpeettomiksi muodostuneita virastoja, joiden työntekijöillä ei ollut enää tehtäviä.


title: Pius X

text: Paavina Pius X toteutti joitakin uudistuksia, joihin kuului esimerkiksi pappiskoulutuksen tehostaminen. Tämä toteutettiin opetusohjelman uudistamisella ja pienten seminaarien yhdistämisellä. Pius X myös neuvoi pappeja katekismuksen opetuksesta ja saarnaamisesta. Paavi myös elvytti gregoriaanisen kirkkolaulun, jolloin hän samalla uudisti jumalanpalvelusta. Lisäksi papistolle annettiin käyttöön uusi messukirja ja käsikirja, ja ensiehtoollisen ikärajaa laskettiin seitsemään vuoteen.


title: Pius X

text: Paavi aloitti myös työn, jossa pyrittiin laajamittaiseen kanonisen lain kodifiointiin. Tässä työssä käytettiin apuna sekä juristeja että yliopistomiehiä, ja työt saatiin päätökseen vuonna 1917. Tällöin ilmestyi kirkon lakikirja, jonka laadinnassa oli noudatettu useita paavin ja kuurian auktoriteettia korostavia linjauksia. Laissa todettiinkin muun muassa se, että paaville kuuluu oikeus nimittää vapaasti piispoja.


title: Pius X

text: Pius X:n toimiessa Venetsian patriarkan virassa ennen paaviksi tuloaan hänellä oli hyvät suhteet maallisiin hallitsijoihin, ja hän suhtautui suopeasti katolilaisten osallistumiseen kunnallispolitiikkaan. Ollessaan paavina hän kuitenkin piti kiinni jo edeltäjänsä edeltäjän paavi Pius IX:n aikaisesta linjasta, joka edellytti viileitä suhteita Italiaan. Pius X:n pontifikaatti sijoittuikin Vatikaanin vankeuden aikaan, jolloin paavinistuin ja Italian valtio olivat riidassa keskenään. Kuitenkin pelko sosialismista sai Pius X:n lieventämään Pius IX:n julistamaa katolilaisten politiikkaan osallistumisen kieltoa. Pontifikaattinsa alussa paavi antoi politiikkaan osallistumisesta seuraavanlaiset ohjeet:


title: Pius X

text: Vuonna 1909 pidetyissä Italian parlamenttivaaleissa läpi pääsi kaksikymmentäneljä henkeä käsittävä katolinen ryhmä, joka ei tosin koskaan organisoitunut puolueeksi asti. Tämän ryhmän vaikutus Italian parlamentissa, jossa oli 484 edustajaa, ei kuitenkaan noussut suureksi.


title: Pius X

text: Paavin päätös kieltää pappismies Romolo Murrin toiminta aiheutti katolisen politiikan lamaantumisen. Murrin mielestä niin paavin kuin myös piispojen asiantuntemus ei riittänyt maallisiin ja valtiollisiin asioihin osallistumiseen, ja hän halusikin perustaa Italiaan katolisen puolueen. Paavi kuitenkin kielsi Murria kirjoittamasta sanomalehdille, minkä seurauksena Murri siirtyi ideologiassaan vasemmalle ja pääsi 1909 parlamenttiin sosialistien ehdokkaana. Tämä johti hänen erottamiseensa kirkosta.


title: Pius X

text: Pius X:n edeltäjä Leo XIII oli oman pontifikaattinsa aikana pyrkinyt parantamaan paavinistuimen suhteita Ranskaan, vaikkakin suhteet olivat alkaneet kärjistyä Leo XIII:n pontifikaatin loppupuolella. Pius X kärjisti riitaa entisestään protestoimalla Ranskan presidentin vuonna 1904 tapahtunutta valtiovierailua Italiaan. Tämä johti Ranskan ja Vatikaanin välirikkoon, jonka seurauksena Ranska katkaisi diplomaattisuhteensa Vatikaaniin. Vuonna 1905 Ranskan parlamentti vuorostaan pahensi valtion ja paavinistuimen riitaa säätämällä lain valtion ja kirkon erosta. Laki kumosi paavi Pius VII:n ja Napoléonin vuonna 1801 sopiman konkordaatin. Lain seurauksena oli, että kirkolta riistettiin sen julkisoikeudellinen asema, ja että valtio lopetti pappien palkkojen maksamisen. Samalla myös kirkon omistamat rakennukset ja muu omaisuus siirrettiin valtion omistukseen, ja erilaiset maallikoiden kulttiyhdistykset saivat luvan käyttää näitä.


title: Pius X

text: Enemmistö Ranskan piispoista alistui vallitsevaan tilanteeseen, koska he näkivät sen ainoana ratkaisuna säilyttää kirkon mahdollisuus ylipäätään toimia. Paavi ei kuitenkaan ollut samaa mieltä näiden piispojen kanssa, sillä hän tuomitsi valtion ja kirkon erottamisen raskaana jumalanpilkkana ja samalla kielsi kulttiyhdistykset. Paavin toiminnan vuoksi Ranskan piispoilla ei ollut mahdollisuutta sopia kompromissia kiistan ratkaisuksi. Paavi itse kuvasi piispojen tilannetta sanoen: "He tulevat kärsimään, mutta pääsevät taivaaseen." Pius X:n sovittelematon toiminta johti lopulta siihen, että valtio suostui joustamaan antamalla kirkkorakennukset entiseen käyttöönsä ja sallimalla jumalanpalveluksien pitämisen. Ranskan kirkko köyhtyi, mutta vapautui kuitenkin valtion valvonnasta.


title: Pius X

text: Modernisteilla tarkoitetaan 1800-luvun lopun ja 1900-luvun alun paaviuden historiassa henkilöitä, jotka muun muassa kannattivat paavinistuimen uudistumista modernisoituvassa maailmassa. Samoin modernisteina pidettiin erilaisia teologisia professoreita ja muita akateemisia opettajia, jotka esimerkiksi kannattivat kriittistä raamatuntutkimusta tai muuten kyseenalaistivat katolisen kirkon virallisen kannan.


title: Pius X

text: Pius X:n edeltäjänä toiminut paavi Leo XIII oli perustanut vuonna 1902 paavillisen raamattukomission, jonka oli tarkoitus tehdä katolisten periaatteiden mukaista raamatuntutkimusta. Pius X kuitenkin varoitti ensimmäisessä kiertokirjeessään modernista kriittisestä raamatuntutkimuksesta, jota hän kutsui "valheelliseksi uudeksi tieteeksi". Useiden tutkijoiden mielestä Pius X:n toimien taustalla lienee ollut paavillinen kuuria, joka pyrki kääntämään paavin huomion pois keskushallinnon uudistamisesta.


title: Pius X

text: 1907 Pius X julkaisi luettelon 65 eri harhaopista. Samoin oli tehnyt hänen edeltäjänsä edeltäjä Pius IX, joka oli julkaissut modernisminvastaisen luettelonsa nimeltä "Syllabus errorum" vuonna 1864. Vuonna 1908 julkaisemassaan kiertokirjeessä "Pascendi dominici gregis" paavi Pius X sanoi modernismin olevan kaikkien harhaoppien koostuma. Kiertokirjeen luonnostelun oli tehnyt paavilliseen kuuriaan kuuluva teologi. Kiertokirjeessä modernisteihin suhtauduttiin aggressiivisesti, ja heitä kutsuttiin muun muassa jumalattomiksi ja petollisiksi kirkon vastustajiksi. Kiertokirjeessä paavi sanoi modernistien muodostavan uhan uskonnolle, ja hän kielsikin ihmisiä lukemasta modernistien kirjoituksia.


title: Pius X

text: Vuonna 1910 Pius X otti käyttöön niin sanotun antimodernistivalan, jossa jokainen ylempään pappisvirkaan pyrkinyt henkilö joutui vannomaan vastustustaan modernismia kohtaan. Vala edellytti vannojaltaan muun muassa sitä, että tämän tuli hyväksyä kaikki, mitä paavi oli säätänyt ja tulisi säätämään. Tämän antimodernistivalan poisti käytöstä vasta 1960-luvulla hallinnut paavi Paavali VI.


title: Pius X

text: Harvat henkilöt kieltäytyivät valasta, mutta tämä ei lopettanut kirkon halua vainota modernisteja. Paavillisen kuurian jäsen Monsignore Umberto Benigni perusti "Sodalitium Pianum" -nimisen salaseuran, jonka tehtävä oli paljastaa modernisteja. Paavi tiesi salaseuran toiminnasta, mutta vasta hänen seuraajansa Benedictus XV kielsi sen toiminnan.


title: Pius X

text: Paavi Pius X yritti omalta osaltaan estää ensimmäisen maailmansodan syttymisen. Hän puuttui alkavaan kriisiin jo Itävalta-Unkarin vaatiessa Serbiaa rankaisemaan Frans Ferdinandin salamurhan osallisia sekä muuttamaan sisäpolitiikkaansa. 23. heinäkuuta 1914 paavi Pius X yritti vielä neuvotella sopua Itävalta-Unkarin ja Serbian välille, mutta tuloksetta. Viisi päivää myöhemmin Itävalta-Unkari julisti sodan, joka tuli vaatineeksi noin 10 miljoonaa ihmishenkeä.


title: Pius X

text: Paavi oli kuitenkin sympatioineen Itävalta-Unkarin puolella, koska Ranskan politiikan muutosten takia se oli viimeinen jäljellä oleva katolinen eurooppalainen suurvalta. Joidenkin väitösten mukaan Itävalta-Unkarin keisari olisi jopa pyytänyt paavia siunaamaan maan aseet, mihin paavi ei kuitenkaan suostunut.


title: Pius X

text: Pius X sai vuonna 1913 sydänkohtauksen, minkä jälkeen hänen terveytensä romahti. Paavi kuoli 20. elokuuta seuraavana vuonna.


title: Pius X

text: Pius X oli merkittävä paavi ja hänen päätöksensä vaikuttivat useisiin asioihin. Esimerkiksi modernismin vainoaminen ja vastustaminen jatkui Pius X:n jälkeen aina Johannes XXIII:n aloittamaan Vatikaanin toiseen kirkolliskokoukseen asti. Antimodernistivala aiheutti katolisessa kirkossa kritiikin tukahduttamista sekä vahvisti voimassa olevaa kuvaa kirkosta tieteenharjoituksen vastustajana. Vaikka jo Pius X:n seuraaja Benedictus XV lopetti modernistien vainonnan, antimodernistivala säilyi voimassa aina 1960-luvulle saakka.


title: Pius X

text: Pius X jätti myös seuraajilleen tulehtuneet suhteet eri valtioihin, joita hänen edeltäjänsä Leo XIII oli yrittänyt parantaa. Pius X:n pontifikaatin aikana Vatikaanin vankeus jatkui, eikä sopua syntynyt ennen Pius XI:n aikaa. Samoin suhteet Ranskaan heikkenivät.


title: Pius X

text: Pius X yritti osaltaan estää ensimmäisen maailmansodan syttymistä sovittelemalla Itävalta-Unkarin ja Serbian välejä, mutta tuloksetta. Myöhemmin Pius X:n seuraaja Benedictus XV jatkoi edeltäjänsä toimia sodan hillitsemiseksi ja sodan uhrien auttamiseksi.


title: Pius X

text: Vaikka Pius X oli mukana tulehduttamassa Ranskan ja Vatikaanin suhteita, ei tästä aiheutunut valtion ja kirkon erottaminen tuonut pelkkää harmia katoliselle kirkolle. Ranskan katolinen kirkko sai itselleen valtiosta riippumattoman aseman sekä muodostui tilanne, jossa vaadittiin tehokasta toimintaa. Tämän seurauksena kirkko sai itselleen tilaisuuden perusteellisiin sisäisiin uudistuksiin.


title: Pius X

text: Paavi Pius X oli vuoteen 2014 asti ainoa 1800- ja 1900-luvun paaveista, joka oli julistettu pyhimykseksi. Julistamisen teki vuonna 1954 silloinen paavi Pius XII. Jo Pius X:n elinaikana häneltä pyydettiin esirukouksia, joiden kerrottiin tehneen ihmeitä. Hänen autuaaksijulistamisprosessinsa aloitettiinkin jo kymmenen vuotta hänen kuolemansa jälkeen.


title: Pius X

text: Jo kaksi vuotta Pius X:n kuoleman jälkeen, 24. syyskuuta 1916, piispa Monsignore Leo kuvasi Pius X:tä "suurena pyhimyksenä ja suurena paavina". Osittain ensimmäisen maailmansodan vuoksi Pius X:n kanonisointi aloitettiin kuitenkin vuonna 1923.


title: Pius X

text: Autuaaksijulistamiseen vaaditut kaksi kuolemanjälkeistä ihmettä Pius X:n väitetään tehneen 1920- ja 1930-luvuilla, jolloin hänen pyhäinjäännöstensä väitettiin parantaneen kaksi sairasta. Ihmeiden tunnistamisesta vastasi "Congregatio de Causis Sanctorum" -niminen Vatikaanin kongregaatio, jonka tehtävänä on tutkia pyhimykseksi- ja autuaaksijulistamiseen vaadittavia ihmetekoja. Molemmat väitetyt ihmetapaukset liittyivät syövän paranemiseen Pius X:n pyhäinjäännöksen avulla.


title: Pius X

text: Pius X:n autuaaksijulistamisen yhteydessä, 17. helmikuuta 1952, hänen ruumiinsa siirrettiin haudastaan Vatikaanin kirjastoon ja asetettiin lasista ja pronssista valmistettuun sarkofagiin alttarin alle. Näin ruumis oli vapaasti katseltavissa.


title: Pius X

text: Pyhimykseksijulistaminen vaati vielä kaksi muuta kuolemanjälkeistä ihmettä. "Congregatio de Causis Sanctorum" -kongregaation tutkimusten mukaan Pius X oli autuaaksijulistamisprosessinsa aikana todettujen ihmeiden lisäksi ollut osallisena kahteen muuhunkin ihmeparannukseen, joista toisessa hänen kuvansa väitettiin parantaneen keuhkoissa olevan paiseen.


title: Pius X

text: Pius X julistettiin pyhimykseksi 1954. Edellinen pyhimykseksi julistettu paavi oli 1500-luvulla elänyt Pius V. Jo pelkkä Pius X:n autuaaksijulistaminen oli 1950-luvulla sangen poikkeuksellista, koska siihen aikaan Pius X:stä tuli ainoa 1800-luvun jälkeen autuaaksi julistettu paavi. Myöhemmin muitakin 1800- ja 1900-luvun paaveja julistettiin autuaiksi ja pyhiksi.


title: Pius X

text: Vaikka Pius X:tä pidettiinkin vaatimattomana ja hurskaana, esitettiin häntä kohtaan myös kritiikkiä. Varsinkin "Pascendi dominici gregis" -kiertokirje, jossa paavi tuomitsi modernismin, sai osakseen paitsi laajaa huomiota myös suuren joukon vastalauseita.


title: Pius X

text: Pius X:n pontifikaatin aikaan paavin yksinvaltaista asemaa katolisessa kirkossa vastaan protestoitiin Britanniassa. Siellä modernismiin liittyvä riita ei saanut osakseen paljon julkisuutta, vaikka teologinen keskustelu oli muuten kiivasta. Teologisen keskustelun kiivauteen Britanniassa vaikutti suuresti George Tyrrell, joka kuului ajan näyttävimpiin modernisteihin ja kritisoi kiivaasti niin paavin vaatimuksia absoluuttisesta vallasta kuin myös katolisen kirkon traditioita.


title: Pius X

text: Katolista oppia kiirastulesta sovellettiin vielä Pius X:n aikana vanhoillisesti. Vuonna 1903 kiirastulesta vapautumisen päivien määrät pystyi tarkastamaan taulukosta: kardinaalit kaksisataa päivää, arkkipiispat sata päivää ja piispat viisikymmentä päivää. Pius X:n aikana ei kuitenkaan myyty enää aneita.


title: Mats Huldén

text: Lars Mats Olof Huldén (s. 17. lokakuuta 1949 Kokkola) on suomalainen basisti, tuottaja, sanoittaja ja kääntäjä. Hänet tunnetaan Wigwam-yhtyeen alkuperäisenä basistina, mutta pisimmän päivätyönsä hän on tehnyt Kauko Röyhkän yhtyeissä Kauko Röyhkä & Narttu ja Kauko Röyhkä, ja on tuottanutkin useita näiden levyjä. Muita hänen tuottamiaan artisteja ovat mm. Don Huonot, Liisa Akimof, Neljä Ruusua ja YUP.


title: Mats Huldén

text: Kääntäjänä hän on saanut huomiota osuudestaan ruotsinkieliseen Kalevala-käännökseen (2000), jonka hän teki yhteistyössä isänsä Lars Huldénin kanssa. William Shakespearen dramatiikasta hän on kokonaan tai osittain ruotsintanut ainakin näytelmät Macbeth, Othello, Miten haluatte ja Titus Andronicus.


title: Mats Huldén

text: Laulujen sanoittajana Huldén on toiminut enimmäkseen ruotsin ja englannin kielillä, mutta on tehnyt myös joitakin suomenkielisiä tekstejä. Käännöksiä hän on tehnyt mm. Wigwamille, Jussi & The Boysille, Kalevalalle ja M. A. Nummiselle.


title: Mats Huldén

text: Huldénin ainoa oma levytys on vuonna 1983 "Loop Garoo" -nimellä julkaistu maxi-single "Ghost Riders (In The Sky)" / "Le Baron Criminel". Levy oli yhteishanke toisen Wigwam-basistin, tuottaja/äänittäjä Måns Groundstroemin, kanssa.


title: Mats Huldén

text: Huldénille myönnettiin valtion ylimääräinen taiteilijaeläke vuonna 2016.


title: Lisa Marie Presley

text: Lisa Marie Presley (s. 1. helmikuuta 1968 Memphis, Tennessee) on yhdysvaltalainen laulaja. Hän on Elvis Presleyn ainoa lapsi.


title: Lisa Marie Presley

text: Lisa Marie Presley syntyi 1. helmikuuta 1968 Elvis Presleyn ja Priscilla Presleyn perheeseen. Pariskunta oli avioitunut päivälleen yhdeksän kuukautta aikaisemmin Las Vegasissa hotelli Aladdinissa.


title: Lisa Marie Presley

text: Presleyn vanhemmat erosivat virallisesti vuonna 1973. Lisa Marie muutti äitinsä mukana pois Gracelandista, joka on kuitenkin hänelle enemmän koti kuin mikään muu paikka. Priscilla ja Elvis vuorottelivat tasaisesti Lisa Marien hoitamisessa aina Elviksen kuolemaan 16. elokuuta 1977 asti. Lisa Marie oli toisinaan isänsä mukana hänen konserttikiertueillaan.


title: Lisa Marie Presley

text: Navarone Garibaldi (s. 1. maaliskuuta 1987) on hänen velipuolensa, äitinsä 22 vuotta kestäneestä avioliitosta (päättyi huhtikuussa 2006) Marco Garibaldin kanssa.


title: Lisa Marie Presley

text: 3. lokakuuta 1988 Lisa Marie avioitui laulaja Danny Keoughin kanssa. Parille syntyi kaksi lasta; Danielle Riley Keough (29. toukokuuta 1989) ja Benjamin Storm Keough (21. lokakuuta 1992). Tytär Riley on toiminut mallina ja esiintynyt elokuvissa. Poika Benjamin nousi otsikoihin lokakuussa 2009 solmittuaan viisi albumia kattavan levytyssopimuksen, josta han ansaitsi lähes 3,5 miljoonaa euroa. Keoghista Lisa Marie erosi vuonna 1994.


title: Lisa Marie Presley

text: 26. toukokuuta 1994 hän avioitui laulaja Michael Jacksonin kanssa neljän kuukauden seurustelun jälkeen. Heidän liittonsa kesti 18. tammikuuta 1996 asti. Sen jälkeen he viettivät neljä vuotta yhdessä ja erossa, kunnes lopullisesti erosivat vuonna 2000. Presley kommentoi heidän suhdettaan Jacksonin kuoleman jälkeen.


title: Lisa Marie Presley

text: Jacksonin jälkeen hän avioitui näyttelijä Nicolas Cagen kanssa 10. elokuuta 2002. Suureksi Elvis-faniksi jo aiemmin osoittautuneen Cagen ja Presleyn avioliitto kesti 16. toukokuuta 2004 asti.


title: Lisa Marie Presley

text: Lisa Marie Presley avioitui nykyisen aviomiehensä, kitaristi-musiikkituottajan Michael Lockwoodin kanssa 22. tammikuuta 2006 Kiotossa, Japanissa. Hän synnytti 7. lokakuuta  2008  kaksostytöt, jotka saivat nimikseen Finley ja Harper Lockwood. Presleyn suvussa on monia kaksosia: muun muassa Elvis oli kaksonen, mutta hänen veljensä menehtyi synnytyksessä. Myös Priscilla Presleyn pikkuveljet ovat kaksosia.


title: Lisa Marie Presley

text: Presley ja Lockwood muuttivat Englannin maaseudulle vuonna 2010. Samoihin aikoihin Presleyn uutisoitiin mahdollisesti lähteneen scientologia-kirkosta. Presley haki eroa Lockwoodista 13. kesäkuuta 2016.


title: Lisa Marie Presley

text: Kaksostytöt otettiin vuoden 2017 helmikuussa huostaan, koska lasten isän tietokoneelta löytyi siveetöntä kuvamateriaalia. Lastensuojeluviranomaiset päättivät keväällä 2017, että kumpikaan vanhemmista ei pysty pitämään huolta tytöistä. He asuvat 71-vuotiaan isoäitinsä Priscilla Presleyn luona (syksyllä 2017).


title: Lisa Marie Presley

text:
Lisa Marie Presley on levyttänyt kolme pitkäsoittoa, joista kaksi ensimmäistä nousi Billboardin TOP10-listoille. Ensimmäistä albumia myytiin kultalevyyn oikeutettu määrä USAssa. Näyttelijättärenä hänet on nähty "Starring"-elokuvassa (2003). Hän on esiintynyt monissa televisio-ohjelmissa, pääasiassa puhumassa isästään Elvis Presleystä.
Nykyään Lisa Marie toimii Elvis Presley Enterprises, Inc -yhtiön pääomistajana, joka omistaa muun muassa Gracelandin. Hän myi vuonna 2005 suuren osuuden Elvis-tuotemerkistä, kuten valokuvaoikeudet, hieman yli 100 miljoonan dollarin hintaan.


title: Dao (kiinalainen filosofia)

text: Dao (道 pinyin: dào; Wade-Giles: tao) on kiinalainen käsite. Se on kungfutselaisuuden ja taolaisuuden peruskäsite. Sana on kiinaa ja tarkoittaa tietä tai polkua. Dao käsitetään kaiken luojaksi, vaikkei sitä voikaan sanoin kuvata. Se ei ole luojajumala, vaan kaiken takana oleva alkusyy, josta kaikki lähtee ja siihen palaa ja on yhtä sen kanssa. Daosta puhui tällä tavoin mm. Laozi, jonka kirjoittamaksi väitetyssä kirjassa "Daodejing" daon olemusta kuvaillaan.


title: Dao (kiinalainen filosofia)

text: Kiinalaisen vanhan kansanuskon käsityksen mukaan maailmankaikkeuden perimmäinen sopusointu riippuu kahden vastakkaisen voiman, yinin ja yangin tasapainosta. Yinin ja yangin tasapainoinen kokonaisuus on dao, maailmankaikkeuden harmoninen kokonaisuus. Tämä kuvataan ympyränä, jonka kaareva viiva jakaa kohteen kahteen samankokoiseen osaan. Nykyään kansanusko elää sekoittuneena Kiinan muihin uskontoihin.


title: Dao (kiinalainen filosofia)

text: Dao on monistinen käsite. Dao on kaikkialla ja kaikessa oleva maailmaa ylläpitävä ja johtava voima. Laozi sanoi sen kattavan samalla kaiken ja ei mitään. Se on hänen mukaansa ollut olemassa aina ja on vanhempi kuin jumalat. Daosta voi ammentaa voimaa pohdiskeluun ja oikealla tiellä pysymiseen eli daon seuraamiseen.


title: Palacio de la Zarzuela

text: Palacio de la Zarzuela on Espanjan kuningasperheen asuinpaikka. Se sijaitsee maan pääkaupungin Madridin laitamilla, El Pardon kaupunginosassa keskustasta luoteeseen.


title: Palacio de la Zarzuela

text: Palatsi rakennettiin 1600-luvulla kuningas Filip IV:n määräyksestä loma-asunnoksi paikkaan nimeltä La Zarzuela. Nimi tulee espanjan kielen karhunvatukkaa tarkoittavasta sanasta "zarza". Filipin hovisuunnittelijat Gómez de Mora ja Carbonell suunnittelivat palatsin varhaisbarokin tyyliin. Siihen kuului suorakaiteen muotoinen tasakattoinen rakennus, jonka molemmilla sivuilla oli holvikäytävä, sekä italialainen puutarha. Kaarle IV muunsi rakennuksen 1700-luvun lopun tyylin mukaiseksi, ja sisusti sen kuvakudoksilla, posliinilla, huonekaluilla ja kellokokoelmallaan. Palatsi vaurioitui pahasti Espanjan sisällissodassa (1936–1939) ja se jouduttiin rakentamaan lähes kokonaan uudestaan, noudattaen kuitenkin alkuperäistä pohjapiirustusta.


title: Palacio de la Zarzuela

text: Espanjan kuninkaan virallinen virka-asunto on Madridin kuninkaallinen palatsi, mutta kuningaspari Felipe VI ja Letizia sekä entinen kuningaspari Juan Carlos ja Sofía ovat valinneet kodikseen tämän pienemmän palatsin. Kuningaspari on asunut palatsissa avioliittonsa solmimisesta vuodesta 1962 lähtien. Francisco Francon kuoltua El Pardon kuninkaallinen palatsi jäi valtiovieraiden käyttöön, ja Madridin kuninkaallinen palatsi toimii lähinnä valtiollisten juhlatilaisuuksien pitopaikkana.


title: Palacio de la Zarzuela

text: Palatsin teatterissa sai alkunsa espanjalainen operettityyli "zarzuela".


title: How to Dismantle an Atomic Bomb

text: How to Dismantle an Atomic Bomb on irlantilaisen rock-yhtye U2:n yhdestoista studioalbumi. Albumin pääasiallisena tuottajana työskenteli Steve Lillywhite, mutta sen tuottamiseen osallistuivat myös Chris Thomas, Jacknife Lee, Nellee Hooper, Mark ”Flood” Ellis, Daniel Lanois, Brian Eno ja Carl Glanville. Albumi julkaistiin kansainvälisesti 22. marraskuuta 2004 Island Records -levymerkillä. Yhdysvalloissa albumin julkaisi Interscope Records. Musiikillisesti "How to Dismantle an Atomic Bomb" jatkoi valtavirran rock-soundilla, johon yhtye oli siirtynyt 1990-luvun kokeellisemman tuotantonsa jälkeen edellisellä albumillaan "All That You Can’t Leave Behind".


title: How to Dismantle an Atomic Bomb

text: U2:n laulaja Bono on kuvannut "How to Dismantle an Atomic Bombin" olevan yhtyeen uran ensimmäinen todellinen rock-albumi. Albumilta julkaistiin singleinä kappaleet ””, ””, ”Sometimes You Can't Make It on Your Own”, ”City of Blinding Lights” ja ”Original of the Species”. "How to Dismantle an Atomic Bomb" palkittiin yhteensä kahdeksalla Grammy-palkinnolla eri kategorioissa, ja lisäksi tuottaja Steve Lillywhite voitti työstään albumin parissa vuoden tuottajan Grammyn.


title: How to Dismantle an Atomic Bomb

text: "How to Dismantle an Atomic Bomb" sai edeltäjänsä tavoin hyvin lämpimän vastaanoton. Bono on sanonut sen olevan ”vahva haastaja yhtyeen kolmelle parhaalle albumille.” Albumi nousi listaykköseksi 34 maassa, ja kansainvälisesti sitä on myyty yli 10 miljoonaa kappaletta. Vuonna 2009 "Rolling Stone" listasi "How to Dismantle an Atomic Bombin" 68. sijalle listallaan 2000-vuosikymmenen parhaista albumeista.


title: How to Dismantle an Atomic Bomb

text: Kun U2:n vuoden 1997 vaihtoehtorockia ja elektronista tanssimusiikkia yhdistellyt albumi "Pop" ja PopMart -kiertue saivat yleisön ja kriitikoiden keskuudessa ristiriitaisen vastaanoton, yhtye kokoontui yhteen säveltäkseen kokeellisen kappalemateriaalin sijasta perinteisestä kitaran, basson ja rumpujen kokonaisuudesta koostuvia rock-kappaleita. Tuottajinaan tutut yhteistyökumppanit Daniel Lanois ja Brian Eno yhtye levytti vuonna 2000 julkaistun kymmenenen albuminsa "All That You Can’t Leave Behind", joka oli paluu yhtyeelle ominaisempaan soundiin ja sai kansainvälisesti positiivisen vastaanoton.


title: How to Dismantle an Atomic Bomb

text: Vuonna 2003 U2 alkoi työstää seuraavaa albumiaan tuottajanaan Steve Lillywhite, joka oli tuottanut yhtyeen esikoisalbumin "Boy" (1980) ja työskennellyt yhtyeen kanssa aktiivisesti läpi 1980- ja 1990-lukujen. Yhtyeen tavoitteena oli jatkaa musiikillisesti "All That You Can’t Leave Behindin" aloittamalla ja toimivaksi todetulla kaavalla.


title: Voice of America

text: Voice of America eli VOA on Yhdysvaltain liittovaltionhallinnon rahoittama, ulkomaille ohjelmaa lähettävä yleisradioasema. VOA lähettää ohjelmia yli 40 eri kielellä ja tavoittaa viikoittain noin 190 miljoonaa kuulijaa. Sen ohjelmistoon kuuluu uutis-, ajankohtais- ja kulttuuriohjelmia radiossa, televisiossa ja Internetissä. Washingtonissa päämajaansa pitävällä lähetysorganisaatiolla on 1 115 työntekijää ja noin 200 miljoonan dollarin budjetti (vuonna 2014).


title: Voice of America

text: VOA:n toimintaa säätelee presidentti Gerald Fordin vuonna 1976 vahvistama laki, jonka mukaan VOA:n uutisten pitää olla luotettavia ja objektiivisia, VOA edustaa Yhdysvaltoja ja yhdysvaltalaista näkökulmaa tasapuolisesti ja kattavasti sekä esittelee Yhdysvaltojen harjoittamaa politiikkaa selkeästi ja tehokkaasti.


title: Voice of America

text: Voice of America aloitti toimintansa toisen maailmansodan aikana vuonna 1942 Eurooppaan suunnattuna propagandaradioasemana. Ensimmäiset VOA:n käyttämät kielet olivat saksa, englanti, ranska ja italia; kielivalikoima laajeni 40:een jo vuonna 1944. Voice of America lähetti myös suomenkielistä ohjelmaa nimellä "Amerikan ääni" vuosina 1942–1945 ja 1951–1953.


title: REM-uni

text: REM-uni ("vilkeuni, aktiiviuni, paradoksinen uni", ’nopea silmien liikkuminen’) on yksi nukkumisen vaihe, jonka aikana tapahtuu suurin osa unien näkemisestä. REM-unen aikana kehon lämpötila, pulssi ja hengitys ovat epäsäännöllisiä ja autonominen hermosto aktivoituu muutenkin.


title: REM-uni

text: REM-unesta voidaan erottaa faasinen vaihe ja tooninen perustila, jolloin lihakset ovat rentoja, kun taas faasisen vaiheen silmänliikkeistä tulee REM-unen nimitys, jolloin voi nähdä silmien liikkuvan silmäluomien alla. REM-unesta herättäessä ihminen muistaa viimeksi näkemänsä unen, aamulla uni useimmiten unohtuu. Ensimmäinen REM-vaihe alkaa noin 90 minuuttia nukahtamisen jälkeen.


title: REM-uni

text: Nukahtaessaan ihminen vaipuu ensiksi "kevyeen uneen". Yleensä vajaan puolen tunnin kuluttua seuraa "syvän unen" vaihe, josta siirrytään REM-uneen. REM-unesta siirrytään taas kevyen unen kautta syvään uneen. Tämä ketju toistuu noin puolentoista tunnin sykleissä keskimäärin viisi kertaa tavallisesti nukutun yön aikana. REM-unen ja kevyen unen määrä lisääntyy aamua kohti.


title: REM-uni

text: REM-unen aikana aivojen tunteisiin liittyvä mantelitumake sekä assosiaatioalueet ovat erityisen aktiivisia, kun taas työmuistin, tarkkaavaisuuden suuntaamisen ja itsehillinnän kannalta tärkeät aivoalueet ovat hyvin passiivisia. Tämä sopii yhteen unien järjettömän kulun ja tunnepohjaisen sisällön kanssa.


title: REM-uni

text: Unien kulku on usein vahvan assosiatiivista ja erikoista, niinpä hermoimpulssit kulkevat aivoissa harvinaisia reittejä hermosolujen välillä ja vahvistavat vähän käytettyjä synapseja. Tästä on päätelty unien tärkeys muistin ja oppimisen kannalta.


title: REM-uni

text: Vastasyntyneiden vauvojen unesta noin puolet, joidenkin mielestä jopa yli 80 % on REM-unta. Keskosia tutkimalla on päätelty, että noin 30-viikkoinen sikiö on lähes koko ajan REM-unen kaltaisessa tilassa. REM-uni onkin tärkeää yksilökehityksen kannalta, sillä se stimuloi kehittyviä aivoja.


title: REM-uni

text: Usein REM-unesta, kuten syvästäkin unesta, on hankala herätä tai toisen herättää.


title: Transkonduktanssivahvistin

text: Transkonduktanssivahvistin on vahvistin, josta lähtevä virran suuruus on verrannollinen vahvistimen tulojännitteeseen. Sen vahvistus määritellään transkonduktanssina, joka on lähtövirran ja tulojännitteen suhde. Transkonduktanssivahvistimista käytetään myös nimityksiä "operational transconductance amplifier" (OTA) ja "voltage controlled current source" (VCIS; verkkoanalyysissä). Transkonduktanssivahvistinta voidaan käyttää sellaisenaan esimerkiksi LEDin ohjaukseen.


title: Transkonduktanssivahvistin

text: Kanavatransistori eli FET on toimintaperiaatteeltaan transkonduktanssivahvistin, eli sen läpi kulkeva virta on verrannollinen tulon (hilan) jännitteeseen.


title: Transkonduktanssivahvistin

text: "Katso myös:" Norton-vahvistin


title: Rähinä Records

text: Rähinä Records Oy on suomalainen rap-musiikkiin keskittynyt levy-yhtiö.


title: Rähinä Records

text: Yhtiön toimitusjohtajana toimi syyskuuhun 2015 asti yksi sen perustajajäsenistä, rap-artisti Kimmo Laiho eli Elastinen. Lokakuusta 2015 lähtien yhtiön toimitusjohtajaksi ja osakkaaksi valittiin Essi Kivitie.


title: Rähinä Records

text: Rähinä Records -ryhmä perustettiin vuonna 1998, ja sen muodostivat Elastisen lisäksi Iso H, Andu, Tasis, Uniikki, Asa ja Jussi Valuutta. Myöhemmin mukaan otettiin lisää jäseniä. Aluksi Rähinä Records oli vain kaveriporukka, mutta vuonna 2003 siitä tuli virallisesti levy-yhtiö. Rähinän alaisuudessa on toiminut myös Alarm Entertainment -levymerkki, joka on jätetty toistaiseksi telakalle.


title: Rähinä Records

text: Rähinä Recordsin alle kuuluu myös musiikkivideoita tuottava Rähinä Films. Rähinä Films teki vuonna 2005 Rähinän artisteista DVD:n nimeltä "Löysä muna, kova meininki". Rähinä Records järjestää myös erilaisia tapahtumia ja klubeja, kuten "Sikamaanantai" ja kaupunkien tanssikulttuurille omistettu "Top Rocks". Vuosittain järjestetään myös "Rähinä Live", jossa Rähinän artistit esiintyvät yhdessä.


title: Rähinä Records

text: Aiemmin Rähinälle levyttäneitä ovat:


title: Mighty Morphin Power Rangers

text: Mighty Morphin Power Rangers on yhdysvaltalainen lasten televisiosarja, joka nousi erityisesti Yhdysvalloissa suureen suosioon ensimmäisestä tuotantokaudesta lähtien ja siitä tuli osa populaarikulttuuria. Sarjassa hyödynnettiin japanilaisen 16. Super Sentai -sarjan Kyōryū Sentai Zyurangerin lavaste-, asu- ja kuvamateriaalia. Mighty Morphin Power Rangersia tuotettiin kolmen tuotantokauden verran yhteensä 145 jaksoa vuosina 1993-1995. Sen lisäksi vuonna 1995 valmistui sarjan juonesta hieman poikkeava elokuva "Power Rangers". Sarjassa päähenkilöinä olivat kuusi teini-ikäistä lukiolaista, jotka kykenivät muuttumaan supersankareiksi. Suomessa sarjaa esitettiin PTV-kanavalla 11. huhtikuuta 1995 alkaen.


title: Mighty Morphin Power Rangers

text: Sarjan toisella tuotantokaudella kuvamateriaalia käytettiin 17. Super Sentai -sarjasta "Gosei Sentai Dairanger" ja kolmannella tuotantokaudella 18. Super Sentai -sarjasta "Ninja Sentai Kakuranger". Viiden päärangerin käyttämät asut ja eräät rangereiden kohtaamat viholliset olivat kuitenkin yhä otettu Zyurangerista. Ainoastaan hirviöt, zordit ja valkoisen rangerin käyttämä Kiba Rangerin asu otettiin Dairangerista sarjan toisella tuotantokaudella. Kolmannella tuotantokaudella Kakurangerista otettiin ainoastaan zordit ja hirviöt. Kakurangerin asuja käytettiin myöhemmin kuitenkin minisarjassa "Mighty Morphin Alien Rangers", joka toimi linkkinä "Mighty Morphin Power Rangers"in ja "Power Rangers Zeon" välillä.


title: Mighty Morphin Power Rangers

text: Tammikuussa 2010 ABC Kids alkoi esittämään uuden ilmeen saanutta Mighty Morphin Power Rangers -sarjaa. Sarjan logoa ja alkutunnusta oli muokattu ja itse sarjaan oli lisätty sarjakuvamaisia efektejä. Bandai toi myös vuonna 2009 takaisin alkuperäisen lelusarjan.


title: Mighty Morphin Power Rangers

text: Sarja sijoittui kuvitteelliseen kalifornialaiseen kaupunkiin Angel Groveen. Tutkimusmatkalla olleet kaksi astronauttia löysivät muukalaissäiliön ja uteliaisuuttaan avasivat sen vapauttaen samalla ilkeän noidan Rita Repulsan 10 000 vuoden vankeudestaan. Vapauduttuaan Rita ja hänen ilkeät avaruusoliokätyrinsä päättivät valloittaa lähimmän planeetan, Maan.


title: Mighty Morphin Power Rangers

text: Kun viisas ja hyväntahtoinen tietäjä Zordon havaitsi vuosituhansia sitten vangitsemansa Rita Repulsan karanneen, komensi hän robottiapulaisensa Alpha 5:n etsimään viisi oikeaa asennetta omannutta teini-ikäistä puolustamaan maailmaa Rita Repulsan hyökkäyksiä vastaan. Siirrettyään Jasonin, Kimberlyn, Zackin, Trinin ja Billyn komentokeskukseensa Zordon antoi heille voimakolikot, joiden avulla he pystyivät muuttumaan Power Rangereiksi. Zordon antoi heille myös Dinozordit, jotka yhdistämällä he pystyivät muodostamaan Megazordin ja taistelemaan sen avulla Ritan suurentamia hirviöitä vastaan.


title: Mighty Morphin Power Rangers

text: Power Rangereiden taistellessa Rita Repulsaa ja hänen loputtomalta tuntuvia hirviöitä vastaan päätti Rita jatkuvien epäonnistumistensa seurauksena yrittää uutta lähestymistapaa rangereiden voittamiseen. Angel Groven karatekilpailun finaalin jälkeen Rita sieppasi finaalissa otelleen Tommy Oliverin ja vei hänet Kuussa sijainneeseen palatsiinsa. Hän aivopesi Tommyn uudeksi kätyrikseen ja määräsi hänet tuhoamaan Zordonin ja Power Rangerit. Rita antoi Tommylle lohikäärmekolikon, jonka avulla hänestä tuli vihreä ranger. Hän sai pimeyden miekan läpäistyään Ritan testin, jonka lumouksen oli tarkoitus pitää Tommy pahana ikuisesti. Tommy lähes voittikin rangerit, kun Rita aiheutti auringonpimennyksen, joka vei väliaikaisesti Megazordilta voimat. Myöhemmin vihreän rangerin henkilöllisyys selvisi rangereille ja he yllättyivät, kun se oli Tommy Oliver. Zordon ilmoitti Jasonille pimeyden miekan tuhoamisen olevan ainoa keino vapauttaa Tommy, jossa Jason onnistuikin heidän kohdattua vihreän rangerin seuraavan kerran. Rangerit antoivat Tommylle anteeksi ja Tommy päätti käyttää vihreän rangerin voimiaan hyvään suostuen kuudenneksi rangeriksi taistelussa Rita Repulsaa vastaan. Hänen Dragonzordinsa pystyi myös yhdistymään muiden Dinozordien kanssa ja muodostamaan siten uusia yhdistelmiä.


title: Mighty Morphin Power Rangers

text: Rita yritti myöhemmin saada vihreän rangerin voimat takaisin itselleen. Hän valoi vihreän rangerin voimiin sidotusta taikavahasta vihreän kynttilän, jonka oli loppuun palettuaan tarkoitus viedä vihreän rangerin voimat ja palauttaa ne Ritalle. Tommy menetti voimansa, mutta onnistui estämään Ritaa saamasta niitä antamalla lohikäärmekolikkonsa ja jäljellä olleet voimansa toiselle rangerille. Hän antoi ne Jasonille, joka tunsi olleensa osasyyllinen epäonnistuttuaan vihreän kynttilän tuhoamisessa. Tommy kuitenkin palasi vihreäksi rangeriksi myöhemmin, kun Rita kaappasi lukion vanhempainillasta rangereiden vanhemmat, joita vastaan rangerit luovuttivat Ritalle omat voimakolikkonsa. Zordonin avulla Tommy sai osan voimistaan takaisin ja onnistui hankkimaan takaisin rangereiden voimakolikot. Tommyn saamat voimat olivat kuitenkin vain väliaikaiset ja hänen piti ajoittain ladata niitä Zordonin avulla. Tämä toimi kuitenkin vain tilapäisenä menettelynä ennen kuin ne olisivat lopullisesti mennyttä. Siitä huolimatta Tommy halusi jäädä auttamaan rangereita niin pitkään kuin mahdollista.


title: Mighty Morphin Power Rangers

text: Toisen tuotantokauden alussa Ritan esimies Lord Zedd palasi kuupalatsiin. Hän vei Ritan paikan johtajana ja päätti valloittaa maailman itse. Hän vangitsi Ritan jatkuvien epäonnistumisten takia avaruussäiliöön ja lähetti säiliön avaruuteen. Lord Zedd lähettämät hirviöt olivat paljon Ritan hirviöitä vahvempia, joten Zordon ja Alpha päivittivät rangereiden Dinozordit vahvemmiksi Thunderzordeiksi. Tommy jatkoi yhä Dragonzordinsa käyttämistä, sillä hänen vihreän rangerin voimansa eivät riittäneet uuden zordin saamiseen.


title: Mighty Morphin Power Rangers

text: Useiden häviöiden jälkeen Zedd keskittyi eliminoimaan vihreän rangerin. Hän onnistui siinä lopulta vihreän kristallin avulla, joka vei vihreän rangerin viimeisetkin voimat. Kristalli myös mahdollisti Zeddin tehdä omat Dark Rangerinsa, jotka kuitenkin menettivät voimansa Tommyn onnistuttua lyömään kristallin palasiksi. Kun vihreä ranger oli menettänyt lopullisesti voimansa Zordon ja Alpha loivat salassa muilta uuden valkoisen rangerin auttamaan rangereita taisteluissa. Valkoinen ranger paljastui Tommyksi, joka sai käyttöönsä uuden Tigerzordin ja hänestä tuli samalla Power Rangereiden uusi johtaja.


title: Mighty Morphin Power Rangers

text: Rangerit ystävystyivät kolmen Stone Canyonin lukiolaisen Rocky DeSantosin, Adam Parkin ja Aisha Campbellin kanssa Angel Groven nuorisokeskuksella järjestettyjen ryhmäninjakilpailujen aikana. Rocky, Adam ja Aisha saivat vahingossa selville rangereiden oikeat henkilöllisyydet, kun Billyllä oli ongelmia taistella Zeddin myrkkykäärmettä vastaan. Heistä kolmesta tuli sen jälkeen rangereiden liittolaisia ja he lupasivat pitävänsä rangereiden henkilöllisyydet salassa.


title: Mighty Morphin Power Rangers

text: Myöhemmin Jason, Zack ja Trini valittiin osallistumaan Sveitsissä järjestetyyn maailmanrauhankokoukseen ja heille täytyi löytää korvaajat. Siirtääkseen punaisen, mustan ja keltaisen rangerin voimat uusille henkilöille oli rangereiden haettava Valon Miekka kaukaiselta hylätyltä planeetalta. Zedd seurasi heitä galaksin läpi omalla massiivisella Serpentera-zordillaan, joka onnistui tuhoamaan suurimman osan hylätystä planeetasta. Hänen harmikseen Serpenterasta loppui virta ennen kuin se ehti tuhoamaan rangerit, joten rangerit palasivat turvallisesti miekka mukanaan Maahan. Sen jälkeen Zordon valitsi Rockyn, Adamin ja Aishan korvaamaan Jasonin, Zackin ja Trinin punaisena, mustana ja keltaisena rangerina.


title: Mighty Morphin Power Rangers

text: Ennen voimien siirtoa ja samaan aikaan Tommyn valkoiseksi rangeriksi tulemisen kanssa Rita oli onnistunut laskeutumaan avaruussäiliöllään Maahan, joka oli sitten päätynyt Bulkin ja Skullin käsiin. Rangerit onnistuivat kuitenkin lähettämään säiliön takaisin avaruuteen. Rita laskeutui myöhemmin Kuuhun, kun rangerit olivat matkalla Australiassa. Finsterin antaman erityisen meikin avulla Rita sai nuoremmat ja "kauniimmat" kasvot. Rita käytti sitten lemmenjuomaansa nukkuvaan Zeddiin, joka herättyään rakastui häneen. He menivät naimisiin ja yhdessä muodostivat entistäkin suuremman uhan rangereille. He eivät kuitenkaan tienneet, että lisää oli vielä tulossa.


title: Mighty Morphin Power Rangers

text: Kolmannen tuotantokauden alussa Ritan veli Rito Revolto saapui Kuuhun tapaamaan siskoaan ja Lord Zeddiä. Rito onnistui hirviöjoukon avulla tuhoamaan rangereiden Thunderzordit ja Tigerzordin, jonka seurauksena myös Dinozordit ja voimakolikot muuttuivat korjauskelvottomiksi. Lyötyinä rangerit lähtivät etsimään Ninjoria, joka oli alun perin valmistanut rangereiden käyttämät voimakolikot. Ninjor antoi heille uudet ninjavoimat, jotka sisälsivät ninjakolikot ja Ninjazordit sekä Falconzordin.


title: Mighty Morphin Power Rangers

text: Myöhemmin australialainen tyttö Katherine Hillard muutti Angel Groveen. Hän ystävystyi Kimberlyn kanssa ja oli ihastunut Kimberlyn tavoin Tommyyn. Katherine oli todellisuudessa Ritan langettaman lumouksen alaisena ja varasti Kimberlyn ninjakolikon. Se heikensi huomattavasti vaaleanpunaisen rangerin voimia, koska Kimberlyn, kuten muidenkin ninjarangereiden elämänvoimat oli sidottu heidän ninjakolikoihinsa. Samoihin aikoihin rangerit saivat käyttöönsä siihen mennessä voimakkaimmat zordinsa: Shogunzordit. Lopulta Katherine vapautui Ritan lumouksesta ja onnistui hankkimaan Kimberlyn ninjakolikon takaisin. Kimberly sai tilaisuuden toteuttaa pitkäaikaisen unelmansa telivoimistelua koskien ja saatuaan Zordonin hyväksynnän hän päätti lähteä Floridaan harjoittelemaan telivoimistelua kansainvälisiä kilpailuja varten. Kimberly valitsi Katherinen seuraajakseen vaaleanpunaisena rangerina.


title: Mighty Morphin Power Rangers

text: Melkein heti Katherinen rangeriksi tulon jälkeen Ritan ja Riton isä Master Vile saapui vierailulle Ritan ja Zeddin kuupalatsiin. Hän epäonnistui Power Rangereiden voittamisessa ensimmäisillä yrityksillään, mutta onnistui lopulta muuttamaan heidät voimattomiksi lapsiksi. Nämä tapahtumat johtivat minisarjaan "Mighty Morphin Alien Rangers", joka johti taas seuraavaan täyteen Power Rangers -sarjaan "Power Rangers Zeo".


title: Mighty Morphin Power Rangers

text: Dinozordit olivat Power Rangereiden ensimmäiset zordit. Jokaisella rangereista oli oma Dinozordinsa, jotka olivat: Tyrannosaurus, Mastodontti, Triceratops, Sapelihammastiikeri ja Lentolisko. Yhdessä ne muodostivat alkuperäisen Megazordin. Myöhemmin mukaan liittyivät myös Dragonzord ja Titanus.


title: Mighty Morphin Power Rangers

text: Kun Lord Zedd tuhosi Dinozordit, onnistui Alpha 5 tekemään niiden jäänteistä Thunderzordit. Thunderzordeja olivat Red Dragon, Lion, Unicorn, Griffin ja Firebird, jotka yhdessä muodostivat Thunder Megazordin. Myöhemmin mukaan liittyivät myös Tigerzord ja Tor.


title: Mighty Morphin Power Rangers

text: Rito Revolton tuhottua Thunderzordit, joutuivat rangerit etsimään Ninjorin, joka antoi heille Ninjazordit. Ninjazordeja olivat Ape, Frog, Wolf, Bear ja Crane, jotka yhdessä muodostivat Ninja Megazordin, ja Falconzord. Titanus palasi takaisin ja kaikkien seitsemän zordin yhdistyessä muodostui Ninja Ultrazord.


title: Mighty Morphin Power Rangers

text: Kun Zedd kaappasi Ninjorin ja varasti Falconzordin Katherinen avulla, hän käytti Ninjoria voimanlähteenä Shogunzordien luomiseen. Hän myös kopioi Ninjazordien teknologiaa Falconzordista Shogunzordeja varten. Pitäessään Kimberlyä ja hänen ninjakolikkoaan panttivankina, pakotti hän rangerit käyttämään Shogunzordeja pahoihin suunnitelmiinsa. Hänen suunnitelmansa epäonnistui, kun Billy keksi miten he saivat Shogunzordit hallintaansa ninjakolikoidensa avulla. Shogunzordeja olivat Punainen, Musta, Sininen, Keltainen ja Valkoinen Shogunzord, jotka yhdessä muodostivat Shogun Megazordin.


title: Mighty Morphin Power Rangers

text: Kun kaikki materiaali "Zyurangerista" oli käytetty ensimmäisten neljänkymmenen 1. tuotantokauden jakson aikana tilasi Saban Toeilta 25 uutta hirviöasua ja kuvamateriaalia niistä taistelussa Zuyrangerin asuja vastaan. Materiaalin avulla Saban tuotti 20 lisäjaksoa ensimmäiselle tuotantokaudelle ja käytti jaksojen aikana 15 tilatuista hirviöistä. Loput materiaalista käytettiin toisella tuotantokaudella ensimmäisten 12 jakson aikana.